**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Οκτωβρίου 2021, ημέρα Πέμπτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Σταύρου Καλογιάννη, με θέμα ημερήσιας διάταξης: «Συνέχιση της Συζήτησης επί του προσχεδίου του Κρατικού Προϋπολογισμού 2022.»(2η συνεδρίαση)

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος και ο Συντονιστής του Γραφείου Προϋπολογισμού του Κράτους στη Βουλή, κ. Φραγκίσκος Κουτεντάκης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η δεύτερη συνεδρίαση της Επιτροπής μας, επί του προσχεδίου του Κρατικού Προϋπολογισμού 2022. Εχθές είχαν μιλήσει οι δύο Ειδικοί Εισηγητές, της Νέας Δημοκρατίας και του ΣΥΡΙΖΑ. Συνεχίζουμε σήμερα με τους Ειδικούς Εισηγητές. Στην συνέχεια θα δώσουμε το λόγο στον κύριο Φραγκίσκο Κουτεντάκη, Συντονιστή του Γραφείου Προϋπολογισμού του Κράτους στη Βουλή. Θα ακολουθήσει ο Αναπληρωτής Υπουργός Οικονομικών και θα συνεχίσουμε με τους συναδέλφους.

Τον λόγο έχει ο Ειδικός Εισηγητής του Κινήματος Αλλαγής, κύριος Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, η φετινή συγκυρία σύνταξης του Προϋπολογισμού συμπίπτει με μια ενεργειακή κρίση σε εξέλιξη που πιθανώς, δεν έχουμε δει ακόμα την κορύφωσή της, ούτε μπορούμε να προβλέψουμε με ακρίβεια την διάρκειά της.

Αυτό συνιστά από μόνο του ως γεγονός, έναν παράγοντα αβεβαιότητας, καθώς γνωρίζουμε ότι το ενεργειακό κόστος είναι μια πολύ σημαντική παράμετρος στην οικονομική δραστηριότητα και βέβαια στον Προϋπολογισμό. Για το Δημόσιο, για τις επιχειρήσεις, για τη βιομηχανία, για τα νοικοκυριά, για κάθε μικρό και μεγάλο προϋπολογισμό το ενεργειακό κόστος είναι βασικό του στοιχείο. Οι ενεργειακές εξελίξεις όμως κατ’ εκτίμηση μας έπιασαν απροετοίμαστη την Κυβέρνηση και τώρα αναγκάζεται να τρέχει πίσω από τα γεγονότα. Εδώ έγκειται και η χρησιμότητα της πολιτικής, να προβλέπει, να προετοιμάζει κατάλληλα, να προετοιμάζει τη Δημόσια Διοίκηση, τους μηχανισμούς ελέγχου, τους πολίτες, την αγορά και τις επιχειρήσεις. Θα έπρεπε λοιπόν, να είχατε τρέξει πιο γρήγορα, πιο νωρίς την «ενεργειακή αποδοτικότητα» στα κτίρια του Δημοσίου και τα ειδικά προγράμματα, όπως το «Εξοικονομώ» για ιδιωτικά κτίρια και τις μικρομεσαίες επιχειρήσεις, όπως σας λέγαμε από καιρό.

 Εμείς έχουμε προτείνει από τον Απρίλιο του 2020 τη διάθεση εθνικών πόρων και πόρων του ΕΣΠΑ σε ένα πρόγραμμα ενεργειακής αναβάθμισης και εξοικονόμησης ενέργειας όλων των δημόσιων δομών της χώρας, των νοσοκομείων, των κέντρων υγείας, ένα «Εξοικονομώ» για το ΕΣΥ. Υπενθυμίζω επίσης πως εδώ και τρία χρόνια μιλάμε για την ενεργειακή δημοκρατία που μπορεί να αντιμετωπίσει αποτελεσματικά την ενεργειακή φτώχεια, μέσω αποκεντρωμένης παραγωγής ηλεκτρικής ενέργειας από ΑΠΕ.

 Σας έχουμε προτείνει κλιματικό νόμο, περιμένουμε ακόμα, παρ’ όλες τις εξαγγελίες του Πρωθυπουργού, αλλά και την εγκατάσταση μικρών φωτοβολταϊκών από μικρούς παραγωγούς στις πυρόπληκτες περιοχές για μείωση του ενεργειακού κόστους και συμπλήρωσης του εισοδήματός τους, από τον Αύγουστο του 2021.

Τίποτα από όλα αυτά δεν έχετε ακούσει μέχρι σήμερα και ούτε έχετε επιλέξει ως Κυβέρνηση. Τώρα μόλις φέρνετε προς ενσωμάτωση στη σημερινή διαδικασία στην Ολομέλεια, την Ευρωπαϊκή Οδηγία για την ενεργειακή αποδοτικότητα και εξοικονόμηση βγάζοντάς τη από τα συρτάρια που σκονίζεται εδώ και ένα χρόνο.

Είναι δε υποκριτικό και όψιμο το ενδιαφέρον σας για την ενεργειακή φτώχεια, καθώς εδώ και ένα χρόνο κάνατε μπαλάκι τις ημερομηνίες σύνταξης του περίφημου σχεδίου για την ενεργειακή ένδεια, ακολουθώντας τη γνωστή σας τακτική, «βλέποντας και κάνοντας». Το σχέδιο αυτό θα έπρεπε να έχει εκπονηθεί από τον Φεβρουάριο του 2021, αλλά τελικά θα εκπονηθεί τον Δεκέμβρη του 2021 και με υπουργική απόφαση θα έχει αναδρομική ισχύ από το Σεπτέμβριο του 2021.

Τώρα σαν Κυβέρνηση τρέχετε να αναζητήσετε πόρους και στην ουσία επιδοτείτε το εισαγόμενο φυσικό αέριο το οποίο πλέον, αποτελεί σχεδόν το 50% την πηγή ηλεκτρικής ενέργειας στην Ελλάδα. Και βέβαια γνωρίζουμε όλοι πόσο το ενεργειακό κόστος διαμορφώνει την οικονομική δραστηριότητα, αλλά και τα αποτελέσματα του προϋπολογισμού και τα αποτελέσματα της ελληνικής οικονομίας. Εκεί οδήγησε το ενεργειακό μείγμα της χώρας το σχέδιό σας, της ενεργειακής πολιτικής των αρίστων της Κυβέρνησής σας.

H Kυβέρνηση της ΝΔ δεν έκανε τίποτα σε όλα, σχεδόν τα δυόμισι χρόνια τώρα, για μόνιμη μείωση του ενεργειακού κόστους σε νοικοκυριά και επιχειρήσεις. Προσπαθείτε τώρα με ανεπαρκή και προσωρινά μέτρα να αντιμετωπίσετε την ενεργειακή ακρίβεια. Δυστυχώς, τα μέτρα αυτά δεν καλύπτουν την κατανάλωση τετραμελούς οικογένειας. Το επίδομα θέρμανσης δεν καλύπτει τη μεσαία τάξη και στην πραγματικότητα δεν ελαφρύνει τους ασθενέστερους, ώστε να αντιμετωπίσουν τα σοβαρά προβλήματα τα οποία διαμορφώνονται ιδιαίτερα το χειμώνα. Δεν βλέπουμε μέτρα για τις αυξήσεις στις τιμές των προϊόντων λαϊκής κατανάλωσης, μιας και το αυξημένο κόστος των επιχειρήσεων, δυστυχώς, μετακυλίεται στον τελικό χρήστη, στον καταναλωτή. Οπότε το ενεργειακό κόστος δυστυχώς, θα καθορίσει τις εξελίξεις επιτυχίας του προϋπολογισμού.

Άλλωστε πάντα κάθε ενεργειακή κρίση ήταν ένα σταυροδρόμι για την πολιτική ιστορία, πανευρωπαϊκά και παγκόσμια. Είναι βέβαιο ότι πολύ σύντομα θα φανεί και πάλι ποιος έβλεπε μπροστά και ποιος κοίταγε μυωπικά και σε αυτήν την κρίση και ποιος με μέτρα και πολιτικές του θέλησε να προστατέψει τους πολλούς και όχι να έχουν οφέλη οι λίγοι. Δυστυχώς, όπως επεσήμανε και ο Εισηγητής μας εχθές, ο κ. Σκανδαλίδης, το προσχέδιο του προϋπολογισμού για το 2022 επιβεβαιώνει ότι η κυβέρνηση σας δουλεύει συστηματικά υπέρ των λίγων και ισχυρών, πιστεύοντας ότι έτσι αυτοί θα «σύρουν το κάρο» της ανάπτυξης και όλα θα πάνε καλά, γιατί τα νούμερα θα είναι καλά. Αυτό τεκμηριώνεται όπως σας παρουσίασα παραπάνω και αναφορικά με την ενεργειακή επιβάρυνση των καταναλωτών, εξαιτίας της αβελτηρίας της κυβέρνησης να κινηθεί νωρίτερα με σχέδιο πιο αποτελεσματικά.

Αλλά τεκμηριώνεται και από έναν ακόμα δείκτη, αυτόν της σχέσης έμμεσων και άμεσων φόρων. Είναι χαρακτηριστικό το γεγονός ότι σε φορολογικό επίπεδο οι φόροι των αγαθών και υπηρεσιών, η άμεση φορολογία δηλαδή, θα αυξηθεί κατά 2,2 δισ. ευρώ. Η κυβέρνησή σας θα σπάσει, έτσι, και επίσημα το 2022 το ρεκόρ της αναλογίας έμμεσων και άμεσων φόρων που όλοι μας καταλαβαίνουμε ποιους και πόσο θα επιβαρύνει. Ενάμιση προς ένα θα είναι η αναλογία έμμεσων προς άμεσους φόρους. Βέβαια, η επέλαση αυτής της έμμεσης φορολογίας ξεκίνησε και πιο πριν από την προηγούμενη κυβέρνηση, το 2015, και έκτοτε, δυστυχώς, επεκτείνεται με ακόμα πιο γρήγορο βηματισμό από τη σημερινή κυβέρνηση της ΝΔ.

Το αποτέλεσμα θα είναι ότι για το 2022 τα λαϊκά εισοδήματα, οι μισθωτοί και οι συνταξιούχοι, θα σηκώσουν το κύριο βάρος των εσόδων. Αποτελεί πάντως γρίφο το πώς το 2021 με εκτιμώμενη ανάπτυξη 6,1% η αύξηση των φορολογικών εσόδων σε δημοσιονομική βάση, που ήταν της τάξης μόλις του 2% του 2022 με ανάπτυξη 4,5%, εκτιμάται ότι τα φορολογικά έσοδα θα αυξηθούν κατά 9%. Αλλά δεν είναι μόνο κίνητρο η παγίδα της έμμεσης φορολογίας που απειλεί τη μεσαία τάξη και τα χαμηλά εισοδήματα. Πέραν των άλλων η προσδοκώμενη ανάπτυξη δεν αφορά τους πολλούς, καθώς η ακρίβεια ροκανίζει τα χαμηλά πρώτιστα εισοδήματα.

Ενώ προβλέπεται να έχουμε μια μικρή αύξηση της μέσης κατά κεφαλήν αμοιβής της μισθωτής εργασίας που προβλέπεται να ανέλθει στο 1,1%, αυτή η αύξηση θα είναι αρκετά χαμηλότερη από το μεσοπρόθεσμο στόχο του πληθωρισμού που κατά τα δικά σας στοιχεία θα είναι 2%. Δεν πείθουν οι διαβεβαιώσεις της κυβέρνησης για παροδικότητα του πληθωρισμού σε αυτά τα επίπεδα, όπως δεν πείθουν και οι προβλέψεις της για την παραγωγικότητα της ενεργειακής ακρίβειας.

Ένα άλλο ανησυχητικό στοιχείο που αποδεικνύει την αναποτελεσματικότητα της οικονομικής πολιτικής της κυβέρνησης είναι το γεγονός, και αυτό πρέπει να μας προβληματίσει ιδιαίτερα, ότι παρά το ότι έχει διαθέσει 30,1 δισεκατομμύρια για παρεμβάσεις κατά των επιπτώσεων της πανδημίας, 11,6, συν 15,6, συν 2,9 για τα χρόνια 2020, 2021 και 2022, το ΑΕΠ σύμφωνα με τη δική σας πρόβλεψη, θα εμφανιστεί αυξημένο κατά 3,5 δις σε σχέση με το 2019 σε σχέση λοιπόν, με το έτος πριν την πανδημία. Είχαμε την τρίτη βαθύτερη ύφεση στην Ευρωπαϊκή Ένωση το 2020 και μόλις τη δέκατη έβδομη ανάκαμψη το 2021, σύμφωνα με τα πιο πρόσφατα συγκριτικά στοιχεία της Ευρωπαϊκής Επιτροπής. Δηλαδή, είμασταν κάτω από το μέσο όρο της Ευρωπαϊκής Ένωσης και της ευρωζώνης.

Με δυο λόγια η κυβέρνηση δαπάνησε τα περισσότερα αλλά δυστυχώς πέτυχε τα λιγότερα. Είναι ξεκάθαρο ότι κάτι δεν πάει καλά στους αρμούς της οικονομίας, στο μείγμα της οικονομικής σας πολιτικής, στην οικονομική σας συνταγή, γι’ αυτό έχουμε βάσιμους λόγους να αμφιβάλλουμε για τα μέτρα και τις πολιτικές της κυβέρνησης. Πολύ περισσότερο αμφιβάλλουμε για την επιτυχία των προβλέψεων της και του συγκεκριμένου προσχεδίου.

Θυμόμαστε ότι τα ελατήρια ανάπτυξης και τα αμορτισέρ της αγοράς για την απορρόφηση των κραδασμών, δυστυχώς δεν δούλεψαν και δεν υπάρχουν οι λόγοι για πανηγυρισμούς με προβλέψεις ανάπτυξης στο 6,1% για το 2021. Αν αναλογιστεί κανείς λοιπόν ότι προερχόμαστε από βαθμό ύφεσης -8,2% για το 2020 όπως επισήμανε το Δημοσιονομικό Συμβούλιο, το ίδιο ισχύει και για το προσδοκώμενο 4,5% του 2022. Όλα αυτά τα χρόνια το 2020, το 2021 και το 2022 που κυβερνάτε κατανοώ τις κρίσεις, την πανδημία αλλά είναι σαν να κατεβήκαμε με το ασανσέρ οκτώ ορόφους και αγκομαχούμε να ανέβουμε με τα σκαλιά δέκα ορόφους σε δύο μέρες. Αυτή είναι η προσπάθεια που κάνουμε, δεν ειναι να πανηγυρίζουμε για τις αντίστοιχες επιδόσεις σας.

 Παράλληλα, η πρώτη δόση των 4 δισ. ευρώ του Ταμείου Ανάκαμψης πάνω στην οποία είχε στηρίξει η κυβέρνηση, το αφήγημα της για μόχλευση της ανάπτυξης μέσα στο 2021, πάει ολοένα και πιο πίσω. Έτσι λοιπόν πάνε για το πρώτο τρίμηνο του 2022 το 1,97 δισεκατομμύρια από επιδοτήσεις και τα 2,12 δισεκατομμύρια από δάνεια και τότε είναι που θα ανοίξει και η συζήτηση στην Ευρωπαϊκή Ένωση για τις αλλαγές των δημοσιονομικών κανόνων του Συμφώνου Σταθερότητας και Ανάπτυξης. Το μόνο σίγουρο αυτής της μεταβατικής περιόδου που βιώνουμε είναι ότι η συναθροία πολλαπλών κρίσεων, δημοσιονομική κρίση, σε συνδυασμό με την υγειονομική, την οικονομική του κορονοϊού και την κλιματική κρίση που εξελίσσεται επιταχύνει την ανάγκη ριζικής αναδιάταξης του παραγωγικού μας μοντέλου.

Η ανάγκη για ένα νέο παραγωγικό μοντέλο βιώσιμης ανάπτυξης με ανθεκτικότητα απέναντι στις προκλήσεις για την κλιματική κρίση που βιώνουμε. Το σχέδιο ανάκαμψης για την μετα covid εποχή θα πρέπει να βασίζεται στην παραπάνω οπτική και όχι να στηρίζεται μόνο σε μεγάλες επενδύσεις και άριστους. Η οικονομία αυτή τη στιγμή μετά την πανδημία θέλει διάχυση ευεργετημάτων και άπλωμα. Άπλωμα σε όσο το δυνατόν περισσότερους με όσο το δυνατόν περισσότερους πόρους, άπλωμα και όχι συγκέντρωση. Γι’ αυτό και θα πρέπει να υπάρξει και ανακατανομή των πόρων του Ταμείου Ανάπτυξης.

Η κυβέρνηση σας δουλεύει συστηματικά υπέρ των λίγων και ισχυρών κάνοντας τον τροχονόμο στην κατανομή των πόρων του Ταμείου Ανάπτυξης στην αγορά. Ελπίζουμε στο τελικό σχέδιο του Προϋπολογισμού να λάβετε υπόψιν τις επισημάνσεις μας και αναμένουμε σε Ευρωπαϊκό επίπεδο να επεξεργαστείτε θέσεις που δεν θα επαναφέρουν συντηρητικές πολιτικές λιτότητας. Εμείς από την πλευρά μας θα συνεχίσουμε να καταθέτουμε τον προβληματισμό μας και την πρότασή μας και εκτιμώ πως μια πλειοψηφία προοδευτικών κυβερνήσεων πια στην Ευρώπη σε συνδυασμό με την επεκτατική οικονομική πολιτική του Προέδρου Μπάιντεν στις Ηνωμένες Πολιτείες θα διαμορφώσουν συνθήκες για μια περίοδο πράσινης βιώσιμης οικονομικής ανάπτυξης. Μιας ανάπτυξης που πρέπει να έχει κοινωνικό πρόσημο και να στηρίζει τους πολλούς που έχουν ταλαιπωρηθεί τόσο και συνεχίζουν να ταλαιπωρούνται με την πολιτική σας στη χώρα μας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Εμείς ευχαριστούμε τον κύριο Αρβανιτίδη.

Τον λόγο έχει η κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια του ΚΚΕ):** Το προσχέδιο συζητείται κάτω από τη σκιά των εξελίξεων αλλά και κάτω από την μπότα του 12ου κύκλου ενισχυμένης εποπτείας που ξεκίνησε σε επίπεδο τεχνικών κλιμακίων και το περιεχόμενό της εγγυάται την κλιμάκωση των αντιλαϊκών αναδιαρθρώσεων.

Έτσι γίνεται προκειμένου να υπάρξει νέα εκταμίευση από τον Ευρωπαϊκό Μηχανισμό Σταθερότητας, προς τον κρατικό προϋπολογισμό και τα προαπαιτούμενα μέτρα, που θα προσφέρουν επιπλέον, δημοσιονομικό χώρο για παρεμβάσεις στήριξης της ανταγωνιστικότητας του κεφαλαίου. Δηλαδή, κρατική στήριξη για την αύξηση της καπιταλιστικής κερδοφορίας. Γι αυτό οι μεγάλοι κερδισμένοι είναι συντριπτικά οι επιχειρηματικοί όμιλοι. Αυτοί θα ωφεληθούν από τη μείωση της φορολογίας και των εισφορών, αυτοί θα κερδίσουν από την επιδότηση της εργασίας με πρόσβαση σε πιο φτηνή εργατική δύναμη. Αυτοί θα αξιοποιήσουν τις υπερεκπτώσεις στις επενδύσεις και τα κίνητρα για τη συγκεντροποίηση του κεφαλαίου που περιέχονται στο προσχέδιο του προϋπολογισμού.

Οι δήθεν παροχές προς το λαό δεν αναπληρώνουν στο ελάχιστο τις τεράστιες απώλειες του εργατικού λαϊκού εισοδήματος εξαιτίας των τσακισμένων μισθών και εργασιακών σχέσεων των συνεπειών της πανδημίας, των ανατιμήσεων στην ενέργεια και της ακρίβειας, των άδικων αντιλαϊκών φόρων των ιδιωτικοποιήσεων. Δίπλα σε όλα αυτά, θα προστεθούν και τα νέα αντιλαϊκά προαπαιτούμενα που προβλέπει το νέο ευρωενωσιακό μνημόνιο, του ταμείου ανάκαμψης προκειμένου να αντληθούν τα πακέτα χρηματοδότησης για τις πράσινες μπίζνες.

Γι’ αυτό οι μεγαλοστομίες για την ανάπτυξη της οικονομίας δεν θα πρέπει να κρύψουν το βασικό. Δηλαδή, ότι πρόκειται για μια ματωμένη ανάπτυξη για τους εργαζόμενους και τα λαϊκά στρώματα αφού ούτε υπάρχει ούτε μπορεί να υπάρξει ανάπτυξη για όλους, με όφελος και για το κεφάλαιο και για τον λαό. Οι ίδιες οι εξελίξεις το επιβεβαιώνουν, αφού είναι σε βάρος των λαϊκών αναγκών. Στον τομέα της υγείας, είναι υπαρκτή η απειλή μιας νέας όξυνσης της πανδημίας και το να πεθαίνουν πάνω από 30 άτομα κάθε μέρα δεν είναι λίγο. Είναι από τα υψηλότερα νούμερα της Ευρώπης. Η κυβέρνηση, αντί να ενισχύσει και να πείσει την εμβολιαστική εκστρατεία χρησιμοποιεί το εμβόλιο, ως μέσο διχασμού αρνούμενη ουσιαστικά να πάρει μέτρα πρόληψης, με επιδημιολογική επιτήρηση και ιχνηλάτηση και ενίσχυση του δημόσιου συστήματος υγείας που είναι απαραίτητοι όροι για την αντιμετώπιση της πανδημίας.

 Υπάρχει, από στελεχωμένη και εξαιρετικά αδύναμη πρωτοβάθμια φροντίδα υγείας, έλλειψη εξειδικευμένης ανά άτομο προληπτικής εξέτασης και εμβολιαστικής καθοδήγησης απουσία ενός συστήματος παρακολούθησης ενδεχόμενων παρενεργειών. Παράγοντες που καθυστερούν την εμβολιαστική πορεία και τροφοδοτούν σκοταδιστικές αντιεπιστημονικές αντιλήψεις. Με μεγάλη ανακούφιση επιλέγει η κυβέρνηση, σαν βασικό αντίπαλο και προσπαθεί να μεταφέρει τις κυβερνητικές ευθύνες στους υγειονομικούς και γενικότερα στους εργαζόμενους, μετατρέποντας τον απαραίτητο εμβολιασμό τους σε μέσο διαχωρισμού τους, χτυπήματος των εργασιακών δικαιωμάτων τους και επιτάχυνση της ιδιωτικοποίησης πλευρό λειτουργίας του νέου ΕΣΥ. Έτσι οι αναστολές των ανεμβολίαστων υγειονομικών, συνδυάστηκαν με την ανάθεση υπηρεσιών των νοσοκομείων σε επιχειρήσεις και με εκχώρηση σε εργολάβους .

Εξάλλου, όσα παρουσιάζονται στο προσχέδιο σαν αύξηση κατά 209 εκατομμύρια ευρώ δεν αφορά λαϊκές ανάγκες διότι, το 84% είναι επιχορήγηση στη φαρμακοβιομηχανία και θα αφαιρεθούν από την υποχρέωσή τους προς τον ΕΟΠΥΥ. Πρόκειται, για προκλητική ταξική ρύθμιση, κατά του λαού και υπέρ του κεφαλαίου.

Από αυτή τη ρύθμιση, οι εργαζόμενοι θα φορτωθούν να πληρώσουν και άλλη μια χρηματοδότηση του κεφαλαίου αλλά και με τις καταστροφικές μεγάλες πολυήμερες πυρκαγιές που έκανε στάχτη πάνω από ένα εκατομμύριο στρέμματα και σπίτια και καλλιέργειες. Όλα αυτά αποτέλεσαν μια τεράστια οικολογική καταστροφή και λαϊκών περιουσιών και δεν οφείλεται σε κάποια επιμέρους λάθη και παραλείψεις. Απλά την πρόληψη την θεωρείτε πολυτέλεια, δεν διαθέτετε πόρους για αντιπυρική, αντιπλημμυρική και αντισεισμική προστασία και φαίνεται σε κάθε κρατικό προϋπολογισμό.

Υπάρχει αιτία για τις μεγάλες πυρκαγιές στη χώρα μας, αλλά και σε πολλές ακόμα καπιταλιστικές χώρες η γη αποτελεί ένα δυνητικά εξαιρετικά επικερδές εμπόρευμα για την καπιταλιστική κερδοφορία.

Κατά τα άλλα όλες οι Κυβερνήσεις στοχοποιούν, κατά πολύ βολικό για αυτές τρόπο, την κλιματική αλλαγή σαν βασική υπεύθυνη για τις οδυνηρές συνέπειες των κάθε είδους φυσικών καταστροφών. Ωστόσο, προσπαθείτε, να τις αξιοποιήσετε για την περαιτέρω εμπορευματοποίηση των δασών, μάλιστα, πολλές φορές με την επίκληση της προστασίας τους, ανάγοντας τον εμπρηστή - δηλαδή, το επιχειρηματικό συμφέρον - σε προστάτη των δασών στο πλαίσιο και της λεγόμενης «πράσινης ανάπτυξης». «Πράσινης κοροϊδίας», όμως. Πολλές από αυτές τις επενδύσεις θα ενταχθούν στις χρηματοδοτήσεις του περιβόητου Ταμείου Ανάκαμψης ως πράσινες επενδύσεις.

Δυστυχώς, μετά τις μεγάλες καταστροφικές πυρκαγιές έχουμε τις μεγάλες πλημμύρες, χωρίς να έχουν γίνει τα στοιχειώδη αντιπλημμυρικά. Είναι εγκληματικές οι ευθύνες σας, αλλά βλέπει κανείς ότι με την πρώτη βροχή πνίγηκε το πολυδιαφημιζόμενο και δήθεν «ανθρωποκεντρικό σχέδιο ανασυγκρότησης» του κυρίου Μπένου στην Εύβοια. Οι καταστροφές από την πυρκαγιά και από την πλημμύρα που ακολούθησε, αποδεικνύουν ότι η πολιτική σας υπηρετεί τα συμφέροντα του κεφαλαίου και είναι κίνδυνος θάνατος για τις λαϊκές οικογένειες.

Όμως και στην Παιδεία αντί για μέτρα ουσιαστικής στήριξης των σχολείων και των εκπαιδευτικών μετατρέπεται το σχολείο σε επιχείρηση, όπου όλα πουλιούνται και όλα αγοράζονται με το γονιό πελάτη. Ενισχύετε τους φραγμούς για τα πιο φτωχά παιδιά. Εν μέσω πανδημίας, προχωράτε στο κλείσιμο τμημάτων σε Γυμνάσια, ΓΕΛ, ΕΠΑΛ, για να καλύψετε τα χιλιάδες κενά με καταργήσεις τμημάτων. Συνολικά προωθείτε ένα πιο σκληρό ταξικό σχολείο, ακόμα και στην επέκταση προγραμμάτων ανήλικης εργασίας. Κατά τα άλλα το Υπουργείο Παιδείας επιδιώκει την αναβάθμιση του σχολείου και της εκπαιδευτικής διαδικασίας και επειδή οι εκπαιδευτικοί αρνήθηκαν, να εφαρμόσουν καθετί, που τσακίζει τα μορφωτικά δικαιώματα των μαθητών, τους σέρνετε στα δικαστήρια.

Αυτός είναι ο αυταρχικός κατήφορός σας. Ντροπή. Ποιο ήταν το έγκλημά τους; Ότι θέλουν, να κρατήσουν όρθια τα σχολεία μέσα στην πανδημία διεκδικώντας όρους υγιεινής και ασφάλειας, αναβάθμιση του σχολείου με επαρκή χρηματοδότηση, κάλυψη των κενών με βάση τις ανάγκες των μαθητών, σύγχρονα προγράμματα σπουδών που θα μορφώνουν ολόπλευρα τους μαθητές. Είναι, λοιπόν, πολύ καθαρό ότι για την Παιδεία, τη μόρφωση των παιδιών της λαϊκής οικογένειας δε διαθέτετε πόρους, αλλά μόνο κόφτες και σε όσους αντιδρούν, έχετε τον αυταρχισμό και την τρομοκρατία με τα δικαστήρια. Ντροπή.

Κατά τα άλλα, ενισχύετε την κερδοφορία του κεφαλαίου και με νέους τομείς, όπως την ιδιωτικοποίηση της επικουρικής ασφάλισης, αγκαλιά με μια σειρά αντεργατικών διατάξεων στο νομό Χατζηδάκη, που ανατρέπουν κατακτήσεις και δικαιώματα του περασμένου αιώνα. Όμως, οι εργαζόμενοι είναι αποφασισμένοι, να μείνει αυτό το έκτρωμα στα χαρτιά και πρώτοι άνοιξαν το δρόμο οι εργαζόμενοι στην e-food και ακολουθούν κι άλλοι.

Είμαστε σε μια περίοδο, που το μεγαλύτερο βάσανο για την κάθε λαϊκή οικογένεια είναι οι γενικευμένες ανατιμήσεις σε ενέργεια, καύσιμα, είδη λαϊκής κατανάλωσης. Δηλαδή, στο σύνολο των εμπορευμάτων που αγοράζει το λαϊκό νοικοκυριό και ροκανίζει το μισθό και τελειώνει πριν καν τελειώσει ο μήνας. Μόνο το αλεύρι ανατιμήθηκε μέσα σε ένα μήνα 2 φορές. Τα κυβερνητικά μέτρα για την υπερτίμηση της ενέργειας και τη στήριξη των λαϊκών νοικοκυριών είναι κοροϊδία. Γιατί εμφανίζει την ενεργειακή κρίση ως ένα εξωγενές φαινόμενο, ενώ είναι η πολιτική απελευθέρωση της ενέργειας και της λεγόμενες «πράσινης μετάβασης» - που βεβαίως, συμφωνείτε όλοι σε αυτό - και οδηγεί στην εξάρτηση από τις διακυμάνσεις της διεθνούς αγοράς κι αυτό το υπηρετήσατε όλες οι Κυβερνήσεις.

Ταυτόχρονα, αφήνει στο απυρόβλητο τόσο τους δυσβάσταχτους φόρους στα καύσιμα, όσο και την πολιτική της Ευρωπαϊκής Ένωσης και του κεφαλαίου, που ευθύνονται για την ενεργειακή φτώχεια.

 Γι’ αυτό η Κυβέρνηση αρνήθηκε να κάνει δεκτή, για την ανακούφιση των λαϊκών νοικοκυριών, την τροπολογία του ΚΚΕ, για κατάργηση των ειδικών φόρων κατανάλωσης και του ΦΠΑ στα καύσιμα και την ενέργεια. Αυτά αποτυπώνονται και δείχνουν τον ταξικό προσανατολισμό του προσχεδίου, με μονιμοποίηση και παγίωση από τη μία των φοροελαφρύνσεων των επιχειρηματικών ομίλων και από την άλλη των αντιλαϊκών αναδιαρθρώσεων και παρεμβάσεων.

Η μείωση των ασφαλιστικών εισφορών της εργοδοσίας κατά τρεις ποσοστιαίες μονάδες, θα ισχύσει για το 2022 χαρίζοντάς τους 849 εκατομμύρια και έχοντας αντίστοιχες απώλειες στα δημόσια έσοδα. Η φορολόγηση των επιχειρηματικών κερδών θα μειωθεί κατά δύο ποσοστιαίες μονάδες με κόστος 183 εκατομμύρια στα δημόσια ταμεία, ενώ μέχρι το 2023 θα παραμείνει και το καθεστώς των υπερ-αποσβέσεων στο 200% για ψηφιακές και πράσινες επενδύσεις.

Τους τα δίνετε όλα. Ωστόσο, μας παρουσιάζεται ότι το Ταμείο Ανάκαμψης θα μας λύσει όλα τα προβλήματα. Ο Υπουργός Ανάπτυξης όμως φρόντισε να ξεκαθαρίσει τα πράγματα και να ξεδιαλύνει τις αυταπάτες λέγοντας, Κυβέρνηση και ΕΕ συμπεριλαμβάνουν στις μικρομεσαίες επιχειρήσεις όλες όσες πραγματοποίησαν έως 50 εκατομμύρια ευρώ τζίρο ή απασχολούν 250 άτομα προσωπικό. Συνεπώς, οι μικρομεσαίες ή θα συγχωνευτούν για να χρηματοδοτηθούν ή θα οδηγηθούν αντικειμενικά στο λουκέτο, με τις σημερινές συνθήκες οξυμένου ανταγωνισμού.

 Αντιλαϊκό και ταξικό το προσχέδιο σας. Και απέναντι σε αυτόν τον αδιέξοδο δρόμο ορθώνεται ο αγώνα για αξιοπρεπές εισόδημα και μισθούς, σταθερή δουλειά για όλους, σύγχρονη και δημόσια δωρεάν υγεία, παιδεία, πρόνοια, κατάργηση των αντιλαϊκών φόρων, βρίσκεται εκεί η προοπτική μιας ανάπτυξης με επίκεντρο τις σύγχρονες λαϊκές ανάγκες, που θα σπάσει το φαύλο κύκλο της εναλλαγής ανάμεσα στην καπιταλιστική κρίση και την καπιταλιστική ανάπτυξη με μόνιμο θύμα τον λαό.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς την κυρία Μανωλάκου.

Περνάμε στον Ειδικό Εισηγητή της Ελληνικής Λύσης, τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της Ελληνικής Λύσης):** Ευχαριστώ πολύ, κ. Πρόεδρε.

Κύριε Σταϊκούρα, κύριε Σκυλακάκη, διαβάζοντας το προσχέδιο του Προϋπολογισμού τις τελευταίες ημέρες αβίαστα ήρθε στο μυαλό μου ένα τραγούδι - εγώ θα βάλω τον στίχο εσείς βάλτε τη μουσική μέσα για να το σιγοτραγουδήσετε - του αείμνηστου Λουκιανού Κηλαηδόνη. Δεν ξέρω, αυτό μου ήρθε αβίαστα. «Δέκα μείον πέντε μείον πέντε, έξι δια δύο συν οκτώ, είκοσι φορές το δεκαπέντε, έντεκα και εφτά δεκαοχτώ, πρέπει να είναι εντάξει». Αυτό μου ήρθε στο μυαλό, «πρέπει να είναι εντάξει». Εκεί, να το αφήσουμε περίπου εκεί. Ας κάνουμε όλες τις προσθαφαιρέσεις και τους πολλαπλασιασμούς και θα βγει το νούμερο. Αυτό μου ήρθε πραγματικά. Τουλάχιστον, με τα τραγούδια του αείμνηστου του Κηλαηδόνη νιώθαμε ωραία, ευθυμούσαμε. Εδώ με τα δικά σας, μας πιάνει κατάθλιψη.

 Ξέρετε, παίζετε με τους αριθμούς, κύριοι Υπουργοί των Οικονομικών. Αυτό κάνετε. Το προσχέδιο του Προϋπολογισμού που καταθέτει η Κυβέρνηση αποτελεί μια τρανταχτή απόδειξη ότι η πολιτική σας είναι άψυχοι αριθμοί. Αυτό, άψυχοι αριθμοί. Εδώ, όμως, ξέρετε, δεν μιλάμε για αριθμούς, εδώ μιλάμε για ψυχές και η πολιτική σας ποτέ δεν εστίασε, δεν έδωσε προτεραιότητα στις ανάγκες των Ελλήνων πολιτών, των μικρομεσαίων, των ανέργων, των νέων, των συνταξιούχων, όλων των Ελλήνων πολιτών.

Και το χειρότερο ξέρετε ποιο είναι, ότι τα αποτελέσματα της κυβερνητικής πολιτικής σας είναι αποτελέσματα σκοπίμως ενεργειών, πράξεων και παραλείψεων, για να ικανοποιήσετε τις τράπεζες, τα μεγάλα συμφέροντα, τα funds, τους ξένους, τους δανειστές. Όλους τους υπόλοιπους, εκτός από τον «φουκαρά» τον Έλληνα.

Όλοι αυτοί είναι για εσάς σε πρώτο πλάνο και στο προσχέδιο αυτό ακολουθείται, εξάλλου, τη γνωστή επιτελική σας πολιτική. Αντί να αναλάβετε τις ευθύνες σας, αλλά αυτό είναι καινούργιο τώρα. Δηλαδή, πάντα φταίνε οι άλλοι. Ρίχνουμε το φταίξιμο πάντα κάπου αλλού. Είναι η παγκόσμια υγειονομική κρίση, είναι τώρα η ενεργειακή κρίση. Είπα και πανδημία, λες και θα φέρει ο άλλος την πανδημία, κ. Σταϊκούρα, κ. Σκυλακάκη, βλέπω στο προσχέδιο του Προϋπολογισμού, μέσα στο 2021, οι έκτακτες δαπάνες φορέων του Υπουργείου Υγείας ανέβηκαν, από 85 εκατομμύρια στα 353 εκατομμύρια ευρώ. Ξοδέψατε, δηλαδή, 268 εκατομμύρια ευρώ παραπάνω. Ας ελπίσουμε βέβαια, ότι το 2022, δεν θα αγοράζετε χειρουργικές μάσκες μιας χρήσης σχεδόν με 1 ευρώ τη μία χονδρική, ότι δεν θα αγοράζετε self-test με 6, 7, 8, 9 και 10 ευρώ το ένα, όταν στο ίντερνετ μπορούμε να προμηθευτούμε με 1, 2 ευρώ, και τα γερμανικά σούπερ μάρκετ τα πουλάνε με ένα ευρώ. Αλλά βλέπω, ότι με την ελπίδα θα μείνουμε και θα μείνουμε με την ελπίδα, αν περιμένουμε ότι θα αναλάβετε κάποια στιγμή τις ευθύνες σας.

Ατομική ευθύνη πολίτη, είναι μια γνωστή τακτική, εξωγενείς παράγοντες, πουθενά κυβερνητική ευθύνη, σε τίποτα. Είστε οι σωστοί, είστε οι άριστοι και όλα τα υπόλοιπα είναι εναντίον σας. Σε λίγο θα μας πείτε, ότι τα 89 εκατομμύρια που βλέπω εδώ ότι πρέπει να επιστρέψουμε στην Ευρωπαϊκή Ένωση από ανεκτέλεστα προγράμματα και πρόστιμα, φταίει πάλι ο ελληνικός λαός.

Στους εξωγενείς παράγοντες, τώρα, έχουμε και αυτό το καινούριο φρούτο, έχετε προσθέσει και τις τρέχουσες διεθνείς εξελίξεις στις τιμές. Αλήθεια, οι διεθνείς εξελίξεις επηρεάζουν και κάνουν κουμάντο στις τιμές που διαμορφώνονται στην πατρίδα μας. Εσείς δεν είστε αυτοί, η κυβέρνησής σας εννοώ, όχι εσείς οι δύο, που ρίξατε ταφόπλακα στο λιγνίτη με αποτέλεσμα η χώρα μας, αντί να εξάγει ηλεκτρικό ρεύμα, να κλείνει τις μονάδες αυτές, να εισάγει ρεύμα και να επιβαρύνει τα νοικοκυριά; Και ξέρετε, εσείς δεν είστε αυτοί που πουλήσατε, να μην πω ξεπουλήστε τη ΔΕΗ, αφού αυξήσατε πρώτα τα τιμολόγιά της, που είχατε δεσμευτεί ότι δεν θα αυξηθούν ποτέ τα τιμολόγια; Ξέρετε ποιο είναι το πιο ωραίο; Ότι ξεπουλάτε τη ΔΕΗ που αυτή την εποχή θα μπορούσε να αποτελέσει, ας το πω, ένα ανάχωμα σ’ αυτή την ανεξέλεγκτη, σ’ αυτό το ράλι τιμών της ενέργειας με τις ιδιωτικές εταιρείες να έχουν θησαυρίσει, να έχουν εκτοξεύσει το κόστος στα ύψη και να αδειάζουν οι τσέπες των Ελλήνων.

Η ΔΕΠΑ Υποδομών, το δίκτυο φυσικού αερίου την ίδια στιγμή που οι αυξήσεις στο φυσικό αέριο είναι αστρονομικές, το πουλήσατε κι αυτό. Έχει αυξηθεί από τον Γενάρη περισσότερο από 300% με αποτέλεσμα, είναι απλό, οι Έλληνες να αδυνατούν να ανταπεξέλθουν. Τους βάλανε, πρώτα, να βάλουν αέριο και τώρα δεν μπορούν να πληρώσουν.

Να σημειώσω εδώ, ότι η πρόβλεψη στο προσχέδιο για μείωση της τιμής πετρελαίου στα 68,3 δολάρια το βαρέλι είναι απλά εξωπραγματική, τουλάχιστον με τα τωρινά δεδομένα. Η τιμή αυξάνεται συνέχεια και οι εκτιμήσεις αναφέρουν ότι θα ξεπεράσει τα 90 και τα 100 δολάρια το βαρέλι. Επειδή μιλάμε για πετρέλαιο, μπορείτε να εξηγήσετε στον Έλληνα πολίτη που παρακολουθεί αυτή την πολύ ωραία κοινοβουλευτική διαδικασία, πώς γίνεται να πληρώνει τα ακριβότερα καύσιμα στην Ευρώπη, η Ελλάδα; Πώς γίνεται αυτό; Το ξέρετε, πως μόνο οι Ολλανδοί και οι Σκανδιναβοί πληρώνουν ελαφρώς πιο ακριβά καύσιμα από εμάς; Αλλά μην συγκρίνουμε, τώρα, μισθούς, τι παίρνει ο Ολλανδός ή τι παίρνει ο Σουηδός, ο Σκανδιναβός. Ο Αυστριακός πληρώνει 1,35 τη βενζίνη, ο Ελβετός 1,50, ο Βούλγαρος 1,15 κι εμείς 1,75. Τι να του πείτε του Έλληνα πολίτη; Τι να του πούμε δηλαδή; Ότι τα 2/3 είναι φόροι; Μετά, πώς θα δικαιολογήσουμε ή εσείς θα δικαιολογήσετε το αφήγημα για τη μείωση των φόρων που προσπαθείτε να πουλήσετε στον κόσμο; Αυτό είναι το αφήγημά σας, μείωση φόρων. Το πετρέλαιο θέρμανσης ανοίγει σε τιμές, στα ύψη, επειδή ο Ειδικός Φόρος Κατανάλωσης δεκαπλασιάστηκε στην εποχή των μνημονίων. Από τα 21 ευρώ στα 1000 λίτρα πήγε 280 ευρώ στα 1000 λίτρα. Τι να πω, δηλαδή, πραγματικά. Κι έχουν τον κόσμο να ψάχνει στις τσέπες του. Πραγματικά, αν αφουγκραστείτε την κοινωνία εκεί έξω, θα δείτε, ελπίζω να το βλέπετε, και την ανασφάλεια που κορυφώνεται, και την ανεργία που αυξάνεται, και την αγορά που στενάζει.

Οι χειρισμοί σας στην πανδημία, πάμε λίγο σ’ αυτό. Σας άκουσα χθες, κ. Υπουργέ των Οικονομικών, που ανοίξατε τη διαδικασία με την ομιλία σας και είπατε, ότι 42,3 δισεκατομμύρια.

Ακούστε, για την πανδημία, που είναι μια παγκόσμια ιστορία, που ταλαιπωρεί όλο τον πλανήτη, προφανώς και δεν ευθύνεται η Ν.Δ., δεν την παραγγείλατε εσείς, μη χειρότερα, όμως, αυτό το οποίο ευθύνεστε, είναι η διαχείριση της πανδημίας. Γιατί, κλείνοντας την Ελλάδα εδώ και ενάμιση χρόνο με τα lockdown, που φωνάζαμε και λέγαμε ότι είναι λάθος και αποδείχτηκε περίτρανα ότι ήταν λάθος, βάλατε τη χώρα 42,3 δισεκατομμύρια μέσα. Τόσο κόστισε το κλείσιμο, η λάθος διαχείριση. Προσέξτε, δεν ευθύνεστε εσείς για την πανδημία, ευθύνεστε, όμως, για τις πολιτικές που ακολουθήσατε εν μέσω πανδημίας, με το ολικό λουκέτο στη χώρα, 42,3 δις, όσα δανειστήκαμε, τόσα βάζετε.

Ερώτηση, το είπε ο διπλανός σας Υπουργός, ο κ. Σκυλακάκης, ότι όλα αυτά θα κληθούμε να τα πληρώσουμε πίσω, είναι λεφτά, είναι δανεικά, δεν μας τα χάρισε κανείς. Δεν μπορεί, όμως, ένας προϋπολογισμός να είναι ρεαλιστικός και υλοποιήσιμος, όταν βασίζεται σε υποκειμενικές εκτιμήσεις και ευφάνταστα σενάρια. Χαίρομαι που είναι εδώ το Γραφείο Προϋπολογισμού του Κράτους στη Βουλή, γιατί εδώ το επισημαίνεται στη γνώμη που καταθέσατε, θα σας ακούσουμε και με προσοχή μετά. Σύμφωνα, λοιπόν, με τη γνώμη, οι αβεβαιότητες δεν έχουν εξαλειφθεί ενόψει και των αυξήσεων στο κόστος ενέργειας.

Θα επισημάνω μία σημαντική αβεβαιότητα, που διατυπώνεται ξεκάθαρα και μεταφέρω τώρα κομμάτι της εισήγησης του Γραφείου Προϋπολογισμού του Κράτους στη Βουλή. «Μία ακόμα αβεβαιότητα συνδέεται με τη πρόβλεψη για ανάκαμψη των φορολογικών εσόδων. Όπως είχαμε επισημάνει και στη γνώμη μας για τον περσινό προϋπολογισμό, η αύξηση των εσόδων προϋποθέτει τη δυνατότητα επιχειρήσεων και νοικοκυριών να ανταπεξέλθουν όχι μόνο στις τρέχουσες φορολογικές υποχρεώσεις, αλλά και σε εκείνες που σωρεύτηκαν στη διάρκεια των τελευταίων δύο ετών». Με άλλα λόγια, να μην το διαβάσω όλο, γιατί ξέρει ο άνθρωπος τι είπε, τι έχουν γράψει, το Γραφείο Προϋπολογισμού αναφέρει, ότι τα ελληνικά νοικοκυριά δεν θα μπορέσουν να πληρώσουν τόσους πολλούς φόρους και αυτούς που τρέχουν και αυτούς που έχουν συσσωρευτεί.

Συντάξεις. Πάνω από 300 εκατομμύρια. Εκκρεμούν χιλιάδες συντάξεις-υποθέσεις. Τι θα γίνει με τους ανθρώπους αυτούς; Εγώ, θα πω, ότι φταίει και η παθογένεια της Ελλάδος, το πώς λειτουργεί αυτό το κράτος τέρας, που πάλι εσείς που κυβερνήσατε, δημιουργήσατε. Δεν μπορεί να πηγαίνει ένας Υπουργός στον ΕΦΚΑ και να κάνει παρατηρήσεις στους υπαλλήλους, γιατί της κάπνισε της κυρίας διευθύντριας να μην βγάζει συντάξεις. Αυτό δείχνει την παθογένεια του κράτους.

Ο ΦΠΑ αυξάνεται 1,5 δις και από τα 17 περίπου δις που ήταν το 2021, προσεγγίζει τα 18,7 δις. Άλλοι ειδικοί φόροι κατανάλωσης 530 εκατομμύρια ευρώ, θα φτάσουν τα 7 δις το 2022. Οι εισπράξεις από το φόρο εισοδήματος θα προσεγγίσουν τα 14,89 δισεκατομμύρια ευρώ, αυξημένη κατά 1,94 δις και ειδικά ο φόρος εισοδήματος φυσικών προσώπων θα είναι αυξημένος 651 εκατομμύρια ευρώ και θα φτάσει 10,1 δις ευρώ το 2022. Συνολικά οι φόροι επί αγαθών και υπηρεσιών για το 2022 θα φτάσουν 28,4 δισεκατομμύρια ευρώ το 2022, από 26,19 που ήταν το 2021. Μιλάμε για μια αύξηση φόρων συνολικά 2 δισεκατομμυρίων ευρώ.

Αυτά λοιπόν, τα στοιχεία, τα οποία τα αλιεύσαμε μέσα από το προσχέδιο του προϋπολογισμού, αποδεικνύουν, ότι τα ελληνικά νοικοκυριά δεν θα μπορέσουν, δεν θα καταφέρουν, να καλύψουν ούτε τις βασικές τους ανάγκες. Γι’ αυτό και δεν γίνεται ο προϋπολογισμός να βασίζεται στην αγοραστική δύναμη των πολιτών, εκτιμώντας, ότι η ιδιωτική κατανάλωση θα αυξηθεί 2,9 και με τη προϋπόθεση, ότι η πανδημία θα έχει τεθεί υπό έλεγχο.

Και βέβαια, η πρόβλεψη, ότι θα μειωθεί και η ανεργία και θα προσεγγίσει τα 14,3, είναι επίσης στον αέρα. Πώς θα γίνει αυτό, όταν πραγματικά υπάρχει πρόβλημα εκεί έξω; Τώρα, εδώ δεν είναι θέμα να λαϊκίσει κανείς, είναι αποτύπωση της πραγματικότητας. Υπάρχει πρόβλημα, κλείνουν επιχειρήσεις, βάζουν λουκέτο, οι απολύσεις έχουν αυξηθεί, φυγή νέων στο εξωτερικό και πάει λέγοντας.

Τι κάνετε; Έχετε βάλει στην πλάτη των Ελλήνων το χρέος της χώρας, που καλπάζει ολοταχώς και πάει να ακουμπήσει τα 400 δις. Και έχετε το πολιτικό θράσος να πανηγυρίζετε, όπως βλέπουμε εδώ στο προσχέδιο του προϋπολογισμού, γιατί λέει, δεν δανειζόμαστε τόσο ακριβά όπως στο παρελθόν. Μεγάλη επιτυχία, επαίρομαι γιατί δανείζομαι. Ωραία, πολύ ωραία. Καμία ιδέα έχετε για το πώς θα το μειώσουμε το χρέος; Κάποια ιδέα ίσως, πως θα μειώσουμε το χρέος; Στραγγίζοντας την ελληνική οικογένεια με φοροεισπρακτικές πολιτικές. Έτσι θα το κάνουμε;

Ο μόνος τρόπος είναι και το έχουμε πει πολλές φορές να φέρουμε κάποια στιγμή πραγματική ανάπτυξη στη χώρα αυτή. Να ζωντανέψουμε τον πρωτογενή τομέα που κρατήσει τη χώρα ζωντανή και όρθια σε δύσκολες εποχές. Εχει ερημώσει η χώρα.

Σταματήστε να παίζετε, και κλείνω κύριε Πρόεδρε, με τους αριθμούς και να προσπαθείτε να πείσετε την κοινωνία ότι δεν είναι αυτό που νομίζει. Ένας τρόπος υπάρχει για να καταλάβει η κοινωνία ότι δεν είναι αυτό που νομίζει. Να συνειδητοποιήσει ότι είναι ακόμη χειρότερο από αυτό που νόμιζε. Και αυτό, πιστέψτε μας, δεν θα αργήσει να συμβεί να είστε βέβαιοι.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον, κ Χήτα.

Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής του ΜέΡΑ25):** Ευχαριστώ πολύ, κύριε Πρόεδρε.

Κύριοι Υπουργοί, μας περιέγραψε χθες, ο κύριος Υπουργός, στην ομιλία του εδώ μια εικόνα παραδείσου. Εγώ ήθελα να πω ελληνικού παραδείσου εικονικής πραγματικότητας. Η ομιλία του κυρίου Υπουργού ήταν μία ευχή, μία προσπάθεια όπως κάνει ναυαγός που τραβιέται από τα μαλλιά του για να σωθεί. Και θα εξηγήσω γιατί.

 Ποια είναι η πραγματική αμείλικτη εικόνα της κοινωνίας μας σήμερα; Η υπογεννητικότητα το τεράστιο δημογραφικό πρόβλημα. Δεν κάνουμε παιδιά, όχι γιατί δεν θέλουμε αλλά γιατί δεν μπορούμε. Αυτή είναι η πραγματική απεικόνιση της κοινωνίας. Ο λαός μας αργοπεθαίνει στην κυριολεξία, δεν ευημερεί αλλά το αντίθετο.

Ο κ. Σκυλακάκης, από την αρχή της πανδημίας αναφέρει συνεχώς και διαβάζω: «Πρέπει να υπολογίσουμε ότι επειδή κάνουμε ελλείμματα όλα τα χρήματα που ξοδεύουμε είναι στην πραγματικότητα δανεικά. Και δεν είναι δανεικά από κάποιον άλλον αλλά είναι δανεικά τον εαυτό μας στο μέλλον. Τα παίρνουμε μεν από τις αγορές άλλα θα τα δώσουμε πίσω. Συνεπώς, κάθε δαπάνη έχει και φορολογούμενους, οι οποίοι θα κληθούν να τα πληρώσουν». Κύριε Σκυλακάκη, και η Γενική Συνομοσπονδία Επαγγελματιών Βιοτεχνών Εμπόρων Ελλάδος, και το Επαγγελματικό Επιμελητήριο Αθηνών, και το ΜέΡΑ25 όλοι σας τονίζουν ότι μόνο η διαγραφή υποχρεώσεων για τις πληττώμενες μικρές επιχειρήσεις αλλά και περαιτέρω ενίσχυση της ρευστότητας των επιχειρήσεων μέσα από τα ευρύτερα μέτρα άμεσων επιχορηγήσεων είναι η λύση.

Η τρέχουσα οικονομική κρίση εξελίσσεται ταχύτατα σε έντονα κοινωνική με πολλαπλασιάστηκες αρνητικές επιδράσεις, τόσο στην καθημερινότητα των πολιτών όσο και στην ήδη επιβαρυμένη κατάσταση των μικρών και πολύ μικρών επιχειρήσεων. Αναστολές καταβολής Φ.Π.Α, αναστολή ρυθμίσεων φορολογικών και ασφαλιστικών υποχρεώσεων και αναστολή πληρωμής των δόσεων για δάνεια, δεν αποτελούν μέτρα που μπορούν να αντιμετωπίσουν αποτελεσματικά τις σοβαρότατες συνέπειες της κατάρρευσης της εσωτερικής ζήτησης και του περιορισμού της οικονομικής δραστηριότητας, δεδομένου ότι απλώς μεταφέρουν συσσωρευμένες υποχρεώσεις προς το μέλλον για επιχειρήσεις που λειτουργούν πλέον σε ένα πολύ διαφορετικό οικονομικό περιβάλλον, τονίζει η ΓΣΕΒΕΕ.

Διάβασα ότι, μετά από πολυήμερες διαβουλεύσεις με τους θεσμούς κατατέθηκε το σημερινό Προσχέδιο Προϋπολογισμού και ερίζεται εδώ μεταξύ ΝΔ και ΣΥΡΙΖΑ ποιος το κάνει καλύτερα, ποιος κάνει χειρότερα. Να θυμίσω, αυτό που είπε ο Υπουργός Ανάπτυξης, πριν από λίγο καιρό στη Βουλή σε ένα άλλο αντίστοιχο νομοσχέδιο. Ακριβώς διαβάζω, τι είχε πει: «Αυτά τα άρθρα έχουν κατατεθεί προς έγκριση στους θεσμούς, που με δικούς τους νομικούς συμβούλους έχουν αναδείξει τα συγκεκριμένα άρθρα και έχουμε φτάσει εδώ σήμερα.» Και συνεχίζει: « Αφού πράγματι συνεχίζουμε μία μνημονιακή υποχρέωση της κυβέρνησης ΣΥΡΙΖΑ γιατί να τσακωνόμαστε τώρα για πράγματα που έχει λύσει η ιστορία». Αυτά είπε, ο κ. Υπουργός Ανάπτυξης, εδώ στην Βουλή. Απαξίωση και αναξιοπρέπεια, θα έλεγα εγώ.

Με τα μνημόνια που έχετε υπογράψει είστε απόλυτα δεσμευμένοι να παίρνετε και να ακολουθείτε έξωθεν και άνωθεν εντολές καταστροφικές για τον ελληνικό λαό.

Διαβάζω από οικονομική Εφημερίδα η οποία λέει «στο ιλιγγιώδες ποσό των 100 δισεκατομμυρίων ευρώ μπορεί να φτάσει το τελικό κόστος της ενεργειακής κρίσης». Δηλαδή, αν τα 100 δισεκατομμύρια για όλη την Ευρώπη είναι ιλιγγιώδες ποσό, τα 350 δισεκατομμύρια του ελληνικού χρέους τι είναι; Και συνεχίζει παρακάτω ότι «η Ευρωπαϊκή Ένωση», ποια Ευρωπαϊκή Ένωση, «δείχνει για μια ακόμη φορά διστακτική και αμφίθυμη ως προς τη λήψη ριζικών και ενιαίων μέτρων στήριξης».

Η πραγματικότητα, λοιπόν, είναι αμείλικτη, πάρα πολύ σκληρή, με ένα ΑΕΠ 170 δις, το έχετε κάνει ασανσέρ, το ανεβοκατεβάζετε, κατά το δοκούν, για 10 προηγούμενα χρόνια το κάνατε πέρυσι, με ένα δημόσιο χρέος 750 δις και με ένα ιδιωτικό χρέος προς το δημόσιο και τις τράπεζες 240 δις, χωρίς να υπολογίσουμε, όμως, το χρέος μεταξύ των ιδιωτών ό,τι προσπάθειες και να κάνεις είναι απόλυτα καταδικασμένες. Όσους φόρους και να πληρώνουμε το δημόσιο χρέος που το 2009 ήταν 125 του ΑΕΠ, το 2010 ήταν 145 του ΑΕΠ, το 2019 ήταν 189, σήμερα είναι 212 αυξάνεται συνεχώς, άρα πτωχεύουμε όλο και περισσότερο.

 Την ιδιωτική του περιουσία ο καθένας μας μπορεί να την κάνει ό,τι θέλει. Τη δημόσια, όμως, περιουσία για την οποία οι πρόγονοί μας έχουν χύσει το αίμα τους, δεν έχει δικαίωμα κανείς να την παραχωρήσει. «Παραχώρηση» ως νομικός όρος αποτελεί συγκεκαλυμμένη μορφή υποθήκευσης, υποδούλωσης της ελληνικής δημόσιας έκτασης. Άρα, η παραχώρηση αυτή αποτελεί οιονεί απεμπόληση της δημόσιας περιουσίας και της εθνικής κυριαρχίας και παραπέμπει σε εθνική προδοσία.

Αναφέρει το προσχέδιο του κρατικού προϋπολογισμού ανάπτυξη 6,1%, αλλά, βέβαια, ανάπτυξη για ποιον; Να ήταν και 16,1% και 60% όχι για όλους, είναι μόνο αριθμητικά και στατιστικά και τι εννοώ; Όταν το 10% των Ελλήνων κατέχει το 42% του πλούτου και η χώρα βάσει έρευνας του ΣΕΒ εμφανίζει την υψηλότερη οικονομική ανισότητα μεταξύ των χωρών της Ευρωπαϊκής Ένωσης, καθώς το 13% βρίσκεται κάτω από το όριο φτώχειας, η οποιαδήποτε ανάπτυξη πηγαίνει ουσιαστικά στους πλούσιους. Οι πάρα πολύ απλοί μεσαίοι και χαμηλού εισοδήματος πολίτες, αυτοί θα δουν περαιτέρω συρρίκνωση των τελικώς διαθέσιμων εισοδημάτων τους λόγω πληθωριστικών πιέσεων, λόγω υπερφορολόγησης, λόγω έλλειψης δημόσιων ελεγκτικών μηχανισμών, όπως παραδείγματος χάρη η υποστελέχωση και η απαξίωση της διεύθυνσης εργασίας. Η δε ενεργειακή κρίση πλήττει ουσιαστικά τους ασθενέστερους.

Σχετικά με την υπερφορολόγηση για να πετύχετε τα δυσβάστακτα αυτά πρωτογενή πλεονάσματα που έχετε υπογράψει και οι τρεις μνημονιακές κυβερνήσεις μας έχουν βάλει σε μία αέναη φυλακή.

 Στη μνημονιακή Ελλάδα του σήμερα, στην Ελλάδα της ενισχυμένης επιτήρησης, όπως εσείς την ονομάζετε, εμένα προσωπικά μου θυμίζει την ενισχυμένη ανάκριση από το πρόγραμμα βασανιστηρίων στο Γκουαντάναμο. Μετά από δέκα χρόνια κρίσης και εξαθλίωσης μνημονίων ήρθε η πανδημία με τις περαιτέρω καταστροφικές συνέπειες, συνέπειες που έγιναν πιο δυσβάσταχτες λόγω της κακής αντιμετώπισης της με τα αλλοπρόσαλλα, αντιφατικά και καταστροφικά μέτρα σας.

 Η Πορτογαλία έφτασε σε ένα ποσοστό 85% εμβολιασμένων πολιτών, διότι εκεί ανέλαβε ο στρατός ουδέτερος πολιτικά και αμέτοχος από πολιτικές σκοπιμότητες και οικονομικά συμφέροντα το έργο αυτό.

Διευρύνθηκαν περαιτέρω οι ανισότητες. Η ψαλίδα άνοιξε ακόμη πιο πολύ εδώ στην Ελλάδα. Μνημόνια, κορονοϊός, τώρα ακρίβεια, πληθωρισμός, νέα κρίση – την ανέφερε ο κ. Υπουργός χθες – και άλλες εν εξελίξει γεωπολιτικές κρίσεις, όπως αυτή μεταξύ Κίνας και Αμερικής καθιστούν το όλο πλαίσιο εντελώς αβέβαιο.

Τα μνημόνια με την υπερφορολόγηση, έμμεση και άμεση, οδηγούν νομοτελειακά στη φοροδιαφυγή, στο μαύρο χρήμα. Αυτή η φοροδιαφυγή , την οποία εσείς με τις πολιτικές σας υποδαυλίζετε, καταστρέφει την υγιή κοινωνία, τους σωστούς εργαζόμενους, τις σωστές επιχειρήσεις.

Στην Κρήτη, από όπου κατάγομαι, ακόμα και εργάτες γης για τον τρύγο δεν βρίσκεις εύκολα, 35 ευρώ ημερομίσθιο συν το εργόσημο συν μεταφορά συν φαγητό τους προσφέρεις και λένε όχι, 40 ή 45 ευρώ και «μαύρα», αλλιώς δεν ερχόμαστε.

Αυξήθηκε ο μέσος μισθός, όπως είπε ο κ. Υπουργός χθες, αλλά αυτό έγινε γιατί έφυγαν οι χαμηλόμισθοι εργαζόμενοι, γιατί με τα χρήματα που παίρνουν, εάν τα δηλώσουν δεν θα ζήσουν, προτιμούν τη μαύρη την αδήλωτη εργασία.

Τα νέα πολυδιαφημισμένα μέτρα για την ανακούφιση των νοικοκυριών από το κύμα ακρίβειας που ανακοίνωσε το οικονομικό επιτελείο αποτελούν ακόμα έναν εμπαιγμό των πολιτών από την Κυβέρνηση. Πολύ λίγα και πολύ αργά τα μέτρα αυτά δεν είναι σε θέση να ανταποκριθούν στις ανάγκες της κοινωνίας, μέτρα από μια Κυβέρνηση την ίδια ώρα δεν δυσκολεύεται να θέσει τεράστιους πόρους στους εξοπλισμούς, στα εξοπλιστικά προγράμματα. Χαρακτηριστική είναι η στάση του Υπουργού Επικρατείας προς τους εκπροσώπους των συνταξιούχων, με τους οποίους συναντήθηκε πρόσφατα, όπου κυνικά τους ρώτησε εάν θέλουν αναδρομικά ή φρεγάτες.

Σχετικά με το Πρόγραμμα Δημοσίων Επενδύσεων βασικό ρόλο θα παίξει η απορρόφηση των πόρων, έτσι ώστε να επιτευχθεί η εισροή της αναλογούσας κοινοτικής συνδρομής, αλλά με υποστελεχωμένους και απαξιωμένους δήμους και περιφέρειες η απαιτούμενη απορρόφηση θα είναι πάρα πολύ δύσκολο επιτεύξιμη και έτσι τα κονδύλια αυτά θα απορροφηθούν και θα κατευθυνθούν προς τους πολύ λίγους και μεγάλους εθνικούς παίκτες, στους εθνικούς εργολάβους.

Εμείς, ως ΜέΡΑ25, είχαμε καταθέσει στη Βουλή τροπολογία για τη φορολογία ψηφιακών υπερκολοσσών του FACEBOOK, GOOGLE, NETFLIX, SPOTIFY, AMAZON, APPLE, αλλά δεν έγινε τίποτα.

Όσον αφορά στις τράπεζες, ενόψει της συζήτησης της επόμενης εβδομάδας, θα ήθελα να τονίσω ότι χωρίς έλεγχο των τραπεζών από την πολιτεία είστε με τα χέρια δεμένα.

Κλείνοντας θεωρούμε, ως ΜέΡΑ25 ότι τα κρατικά έσοδα τα έχετε υπερεκτιμήσει, διότι οι δυνατότητες της οικονομίας έχουν φτάσει στο βαθύ κόκκινο. Το χρέος ως προς το ΑΕΠ θα παραμείνει πάνω από το 200%, βαθιά πτωχευμένοι πάντα. Να τονίσω πως ό,τι δεν λύνεται κόβεται, όπως ο γόρδιος δεσμός. Αυτό πρεσβεύει το ΜέΡΑ25 και γι’ αυτό μάχεται.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κουντεντάκης.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Κυρίες και κύριοι, χαίρομαι καταρχάς που βρισκόμαστε ξανά μετά από ένα χρόνο περίπου. Πολύ συνοπτικά θα σημειώσω τα βασικά σημεία, που αναγράφουμε στη γνώμη μας για τον Προϋπολογισμό του 2021.

Το πρώτο αφορά τις μακροοικονομικές προβλέψεις. Όπως ξέρετε ήδη όλοι, η πρόβλεψη για το 2021 είναι στο 6,1% και για το 2022 στο 4,5%. Πρακτικά έχει αναθεωρηθεί προς τα πάνω η πρόβλεψη για το τρέχον έτος και προς τα κάτω για το επόμενο, συγκρίνοντας με το Μεσοπρόθεσμο Πρόγραμμα του καλοκαιριού. Θεωρούμε εύλογη την αναθεώρηση αυτή, ειδικά για το 2021, φάνηκε από τα πρώτα δύο τρίμηνα ότι η επαναφορά της ελληνικής οικονομίας, όπως και της παγκόσμιας οικονομίας, γίνεται πιο γρήγορα από ό,τι είχε προβλεφθεί αρχικά.

 Όσον αφορά τώρα στο 2022, η δικιά μας γνώμη, χωρίς να έχουμε κάποια άλλη πρόβλεψη για να συγκρίνουμε, είναι πως θα εξαρτηθεί από δύο αντίρροπες δυνάμεις που θα λειτουργήσουν. Η μία που θα λειτουργήσει αρνητικά είναι ότι θα σταματήσουν να εφαρμόζονται τα επεκτατικά μέτρα, δηλαδή τα ειδικά μέτρα που εφαρμόστηκαν το τρέχον και το προηγούμενο έτος, αφετέρου οι συσσωρευμένες αποταμιεύσεις που δαπανήθηκαν φέτος και συνέβαλαν σημαντικά στον υψηλό ρυθμό μεγέθυνσης δεν μπορούν να διατηρούνται για μεγάλο χρονικό διάστημα.

Από την άλλη μεριά, βέβαια, υπάρχουν και οι θετικές δυνάμεις που θα λειτουργήσουν.

Η μία είναι, έτσι κι αλλιώς, η εξομάλυνση των δραστηριοτήτων, η οποία θα επιτρέψει την οικονομική δραστηριότητα να επανέλθει και αφετέρου, η χρήση των πόρων του Ταμείου Ανάκαμψης και Ανθεκτικότητας, η οποία είναι ένα αρκετά σημαντικό πόσο που μπορεί να συμβάλει θετικά στο συνολικό ρυθμό μεγέθυνσης. Από το αποτέλεσμα αυτών των δύο, τέλος πάντων, αντίρροπων δυνάμεων, θα κριθεί και η μεγέθυνση του επόμενου έτους

Το δεύτερο αφορά τις δημοσιονομικές προβλέψεις του Προσχεδίου. Η εικόνα που εκτιμάει για το τρέχον έτος είναι φυσικά δυσμενής. Ένα πρωτογενές έλλειμμα της τάξης του 7,5% περίπου του ΑΕΠ δεν είναι κάτι ευχάριστο. Προφανώς, βέβαια, αυτό οφείλεται στην υλοποίηση μιας σειράς ειδικών δημοσιονομικών μέτρων που είχαν να κάνουν με τη διαχείριση της πανδημίας.

Για το επόμενο έτος τώρα -και αυτό είναι το ενδιαφέρον- προβλέπεται μια πολύ σημαντική βελτίωση σε πρωτογενείς όρους της τάξης των 6,2%-6,8% του ΑΕΠ, ανάλογα πώς θα το μετρήσεις, περίπου 11 δισεκατομμύρια ευρώ. Η οποία προέρχεται σε πρώτο επίπεδο από την άρση των ειδικών μέτρων που ανέφερα και πριν, εφόσον δηλαδή μια πολύ υψηλή δαπάνη και μια ίσως όχι τόσο, αλλά εξίσου σημαντική απώλεια εσόδων σταματάει να υφίσταται αναμένει κανείς να βελτιωθεί και το δημοσιονομικό αποτέλεσμα.

Τώρα λίγο πιο ειδικά σε αυτό το θέμα, στο από πού προέρχεται, δηλαδή, αυτή η μεγάλη προσαρμογή, σε συνολικό επίπεδο τα 11 δις ας πούμε προέρχονται κατά 4,6 δις από τα έσοδα και κατά 6,4 δις από τις δαπάνες. Αν γίνουμε λίγο πιο ειδικοί, στη βελτίωση των εσόδων, τα 3,8 δις προέρχονται από τους φόρους. Αν πάμε στις δαπάνες, το μεγαλύτερο μέρος προέρχεται από τη μείωση των μεταβιβάσεων του Κρατικού Προϋπολογισμού σε πρόσωπα ή σε οντότητες εκτός της Γενικής Κυβέρνησης και μικρότερα κομμάτια από τη μείωση των αγορών αγαθών, υπηρεσιών και περιουσιακών στοιχείων από τη διακοπή της κάλυψης ασφαλιστικών εισφορών των εργαζομένων σε αναστολή. Από την άλλη μεριά, τώρα αυτή η μείωση των δαπανών αντισταθμίζεται, έχουμε αύξηση δηλαδή των δαπανών που εντοπίζεται κυρίως στην κατηγορία των πιστώσεων από κατανομή -να σημειώσω ότι οι πιστώσεις υπό κατανομή δεν είναι κάτι σαφές, είναι κάτι που αλλάζει στη διάρκεια της εκτέλεσης του έτους- το κύριο κομμάτι πάντως εκεί είναι η χρήση του Ταμείου Ανάκαμψης και Ανθεκτικότητας. Αυτές είναι οι βασικές πηγές που εντοπίζουμε εμείς της προσαρμογής από το 2021 στο 2022 και έχουν να κάνουν κατά κύριο λόγο έτσι με την αλλαγή της δημοσιονομικής πολιτικής, όσον αφορά τα ειδικά, τα έκτακτα μέτρα, για την πανδημία.

Κλείνοντας, θέλω να σημειώσω κάποιες αβεβαιότητες που εντοπίζουμε στον Προϋπολογισμό. Να πω κατ’ αρχάς ότι κάθε προϋπολογισμός έχει αβεβαιότητες, εφόσον είναι πρόβλεψη δεν μπορεί κανείς να ξέρει με βεβαιότητα τι θα γίνει.

Η πρώτη αβεβαιότητα μάλλον έχει να κάνει με το ζήτημα της πανδημίας. Προφανώς η πανδημία είναι σε ύφεση, σίγουρα όμως αν συγκρίνουμε τη χώρα μας με τις υπόλοιπες χώρες της Ευρωπαϊκής Ένωσης, η εικόνα δεν είναι καλή και σε αριθμούς θανάτων και σε αριθμούς κρουσμάτων και σε ποσοστά εμβολιασμού.

Η δεύτερη αβεβαιότητα αφορά την ταχύτητα επαναφοράς -θα μπορούσα να το πω έτσι- της της ελληνικής οικονομίας, η οποία από την πλευρά της ζήτησης, των δαπανών, δηλαδή, έχει επανέλθει σε μεγάλο βαθμό, αλλά από την πλευρά της προσφοράς αντικειμενικά δεν μπορεί να γίνει τόσο γρήγορα η επαναφορά και αυτό είναι παγκόσμιο πρόβλημα και αυτό είναι όπως γνωρίζετε, φαντάζομαι και η βασική αιτία της μεγάλης αύξησης, κυρίως των τιμών της ενέργειας, των τιμών των μεταφορών και κατ’ επέκταση του πληθωρισμού.

Αυτό τώρα δημιουργεί μια ακόμα αβεβαιότητα -ο πληθωρισμός εννοώ- που είναι δύο ειδών.

Η μία είναι ότι η μείωση της αγοραστικής δύναμης των νοικοκυριών δημιουργεί μια πίεση, μια πολιτική πίεση για αντισταθμιστικές δημοσιονομικές παρεμβάσεις. Ήταν μια σύμπτωση ότι την ίδια μέρα που δημοσιεύσαμε τη γνώμη μας, την ίδια μέρα ανακοινώθηκαν και κάποια ειδικά μέτρα προστασίας από τις επιπτώσεις του πληθωρισμού από το Υπουργείο Οικονομικών. Αυτό όμως δεν είναι ο σοβαρός κίνδυνος. Ο πιο σοβαρός κίνδυνος είναι ότι αν πληθωρισμός συνεχισθεί σε παγκόσμιο επίπεδο αυτό μπορεί να προκαλέσει αλλαγή της στάσης των κεντρικών τραπεζών παγκοσμίως. Αυτό θα είναι μια μείζονα μεταβολή των νομισματικών συνθηκών, δηλαδή, από τις συνθήκες χαμηλού πληθωρισμού, πολύ χαμηλών ενίοτε και αρνητικών επιτοκίων, περάσουμε σε ένα άλλο καθεστώς, αυτό θα είναι μια μείζονα διαταραχή σε παγκόσμια κλίμακα, η οποία δεν ξέρουμε πώς θα εξελιχθεί.

Τέλος, η τέταρτη αβεβαιότητα αφορά αυτό που είχαμε και στην περσινή μας γνώμη, όσον αφορά την ανάκαμψη των φορολογικών εσόδων. Εδώ υπάρχει μια αβεβαιότητα, να το διευκρινίσω αυτό, δεν λέμε ότι δεν θα μπορέσουν να πληρώσουν τα νοικοκυριά και οι επιχειρήσεις ούτε λέμε ότι θα μπορέσουν να πληρώσουν, λέμε ότι υπάρχει μια αβεβαιότητα γιατί υπάρχει ένα αυξημένο φορολογικό βάρος, ένα συσσωρευμένο φορολογικό βάρος από το παρελθόν, το οποίο μπορεί φυσικά να διαχειρισθεί το Υπουργείο Οικονομικών με κάποιες ρυθμίσεις, αυτό είναι στο τραπέζι εξ όσων γνωρίζω, έτσι και αλλιώς και έχουν γίνει κάποιες κινήσεις, σε σύνολο όμως δεν ξέρω πώς θα λειτουργήσει και θα ήταν να βάλετε μια ακόμη παράμετρο που αφορά το ζήτημα της προσφοράς. Υπάρχει αυτό που λέμε το scarring, δηλαδή, ότι κάποιες επιπτώσεις μιας προσωρινής διαταραχής μπορεί να γίνουν μόνιμες. Μπορεί, δηλαδή, επιχειρήσεις που διέκοψαν τη λειτουργία τους για το παρατεταμένο διάστημα της πανδημίας να μην μπορέσουν να ξανανοίξουν ποτέ. Αυτά τα νομικά ή φυσικά πρόσωπα ανάλογα τι επιχείρηση είναι, θα βρεθούν σε πλήρη αδυναμία να εξυπηρετήσουν τις υποχρεώσεις τους. Η έκταση αυτού του φαινομένου, αν θα γίνει σε μεγάλη κλίμακα ή μικρότερη είναι κάτι που φυσικά δεν το γνωρίζουμε και ελπίζουμε να μην το δούμε καν.

Αυτή είναι η γνώμη μας, σας ευχαριστώ για την προσοχή σας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παναγίωτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς τον κύριο Κουτεντάκη και τώρα θα πάρει το λόγο ο Αναπληρωτής Υπουργός Οικονομικών, ο κύριος Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ(Αναπληρωτής Υπουργός Οικονομικών):** Ευχαριστώ κύριε Πρόεδρε, κυρίες και κύριοι Βουλευτές, το Προσχέδιο του Προϋπολογισμού του 2022 έρχεται σε μία εποχή εξαιρετικά περίπλοκη. Έχουμε ένα ευρύτερο οικονομικό και κοινωνικό περιβάλλον που χαρακτηρίζεται από μία συρροή κρίσεων. Η Κυβέρνηση αυτή ήρθε όντως στην εξουσία σε μία περίοδο μεγάλων κρίσεων. Έχουμε την πανδημία, η οποία έπαιξε πολύ μεγάλο δημοσιονομικό ρόλο στα τελευταία δύο χρόνια και για την οποία η Ελλάδα ήταν μία χώρα κατεξοχήν ευάλωτη, θυμίζω ότι έχουμε έναν από τους πιο γηρασμένους πληθυσμούς στην Ευρώπη, δηλαδή πιο ευάλωτους στον ιό. Έχουμε μία γεωγραφική θέση που μας καθιστά αντικείμενο διέλευσης μεταναστευτικών ροών. Έχουμε μεγάλη εξάρτηση από τον τουρισμό, το οποίο έχει διπλή πτυχή σε ό,τι αφορά την πανδημία και οικονομική, αλλά και υγειονομική. Έχουμε ανάγκη από εποχικούς εργάτες και όσοι Βουλευτές είναι από τις περιφέρειες, το ξέρουν πολύ καλά. Έχουμε πολύ υψηλή αστικοποίηση, δηλαδή έχουμε δύο μεγάλες πόλεις, δυο μεγάλα αστικά κέντρα με πάρα πολύ μεγάλη πυκνότητα πληθυσμού και έχουμε και μια κουλτούρα, που έχει πολλά καλά, αλλά ασφαλώς εμπλέκεται και με τον αριθμό των εμβολιασμών, που είναι το εργαλείο το οποίο έχουμε.

Δεν ήταν μόνο αυτή η κρίση που αντιμετωπίσαμε. Αντιμετωπίζουμε και μία κλιματική κρίση, όπου προκύπτει ότι η Ελλάδα από όσα συνέβησαν τον τελευταίο χρόνο είναι στην καρδιά της κρίσης της Μεσογείου και θα σας θυμίσω ότι είχαμε το μεγαλύτερο χιονιά των τελευταίων δεκαετιών, το μεγαλύτερο παγετό τουλάχιστον δεκαετίας - αν όχι, εικοσαετίας - μεσογειακό τυφώνα - όλα αυτά στον τελευταίο περίπου χρόνο - τον περίφημο «Ιανό» που δεν ήταν καθόλου συνηθισμένο και ένα πρωτοφανή καύσωνα που μετά συνδέθηκε και ήταν μία από τις αιτίες των πολύ μεγάλων πυρκαγιών που είχαμε το καλοκαίρι. Είχαμε και έχουμε και μία μεταναστευτική κρίση συνδυασμένη με μία εθνική απειλή, καθώς οι απειλές της Τουρκίας δεν αναφέρονται πια μόνο στις θαλάσσιες ζώνες, αλλά εκτείνονται και σε άλλα θέματα, πολύ βαρύτερα.

Αυτό, προφανώς, δημιουργεί τεράστιες και πολλαπλές πιέσεις στη δημοσιονομική πολιτική. Δηλαδή, η δημοσιονομική πολιτική αυτή την εποχή είναι κάτι σαν το «θύμα του Πιτυοκάμπτη». Θυμάστε το μύθο του Πιτυοκάμπτη από τη μυθολογία μας, ο οποίος, ήταν ο ληστής στη διαδρομή στα Γεράνεια που έδενε τους ανθρώπους σε λυγισμένα πεύκα από τα άκρα τους και άφηνε τα άκρα να ξεπεταχτούν.

Αυτό περίπου συμβαίνει με την πολλαπλότητα των κρίσεων. Διότι, τα χρήματα είναι πάντα πεπερασμένα, ακόμη και όταν έχεις εμπιστοσύνη στις αγορές, όπως έχουμε εμείς, σήμερα και οι ανάγκες των πολιτών και της κοινωνίας πολλαπλάσιες και οι ανάγκες της αντιπολίτευσης κι αυτές, απ' ό,τι έχω καταλάβει από τη σημερινή μας συζήτηση και τη χθεσινή, επίσης πολλαπλές.

Ποιο είναι το κύριο χαρακτηριστικό αυτών των κρίσεων που ζούμε τα τελευταία δύο χρόνια; Το κύριο χαρακτηριστικό είναι ότι οι κρίσεις αυτές είναι εξωγενείς. Δεν συνέβη αυτό που συνέβη το 2015, όταν η κρίση που προκλήθηκε οφειλόταν στα δικά μας εσωτερικά θέματα και πολιτικές αντιπαραθέσεις. Χρησιμοποίησε η κυρία Αχτσιόγλου χθες, τον όρο «αυταπάτη», μου θύμισε, βέβαια, την περίφημη αιτιολόγηση της αυταπάτης για όσα συνέβησαν το 2015.

Αυτό που θα πω είναι ότι το συμπέρασμα από το 2015 είναι τι συμβαίνει σε μία χώρα όταν χάνει τη διεθνή εμπιστοσύνη και αυτό είναι κλειδί για τη δημοσιονομική πολιτική και δεν το συζητάμε αρκετά και δεν το συνειδητοποιούμε και αρκετά. Η εμπιστοσύνη είναι κλειδί για τη δημοσιονομική πολιτική, ειδικά σε μία χώρα με πολύ μεγάλο χρέος. Η εμπιστοσύνη είναι η βάση της πρόσβασης στις αγορές και η πρόσβαση στις αγορές είναι αυτό που κρίνει το αν έχεις τη δυνατότητα να αντιμετωπίσεις κρίσεις ή δεν έχεις. Αν υποχρεώνεσαι να κάνεις πολιτική υπερφορολόγησης ή όχι.

Να πω κάτι, γιατί έχουμε σε αυτή την αίθουσα συνήθως μια συζήτηση με τον κ. Τσακαλώτο για το «μαξιλάρι». Το περίφημο «μαξιλάρι» που έκανε ο ΣΥΡΙΖΑ, πέραν αυτού που έδωσε ο ESM. Tο υπερπλεόνασμα είχε ως αίτιο την εποχή εκείνη το έλλειμμα εμπιστοσύνης. Επειδή είχαν συμβεί όλα αυτά με τον κ. Βαρουφάκη και τον κ. Τσίπρα το 2015 και επειδή ακολουθούσε και η τότε κυβέρνηση μία πολιτική που δε δημιουργούσε εμπιστοσύνη στις αγορές, δεν είχε αναπτυξιακά χαρακτηριστικά, είχε πολύ υψηλή υπερφορολόγηση και μείωνε αυτό που στα οικονομικά λέμε «Production Possibility Frontier», τη δυνατότητα παραγωγής της χώρας, διότι, ενώ μπαίναμε σε ανάκαμψη, δεν είχαμε καθόλου επενδύσεις.

Επειδή, λοιπόν, υπήρχε αυτό το έλλειμμα εμπιστοσύνης, η προηγούμενη Κυβέρνηση του ΣΥΡΙΖΑ επέλεξε, να αντικαταστήσει την εμπιστοσύνη με λεφτά από την υπερφορολόγηση, από το υπέρ πλεόνασμα «στο μαξιλάρι». Θα μου πείτε, τι άλλο μπορούσαμε να κάνουμε. Η δική μας πολιτική έχει πράγματι αντικαταστήσει το λεγόμενο «μαξιλάρι» του ΣΥΡΙΖΑ, με ένα δικό μας «μαξιλάρι» τα ταμειακά μας διαθέσιμα αυτή τη στιγμή είναι τα ίδια με αυτά πριν ξεκινήσει η κρίση.

Ποια είναι η διαφορά στη σύνθεσή τους; Προέρχονται από το γεγονός, ότι υπάρχει εμπιστοσύνη στις αγορές, αλλά και στους θεσμούς και στην Ευρωπαϊκή Κεντρική Τράπεζα. Έχει γίνει συζήτηση γιατί είναι χαμηλά τα επιτόκια -που δανείζεται η χώρα σήμερα- είναι χαμηλά γιατί άλλαξε η ευρωπαϊκή πολιτική. Δεν είναι χαμηλά γιατί άλλαξε η ευρωπαϊκή πολιτική, γιατί ήταν χαμηλά και πριν έρθει η πανδημία, όταν η ευρωπαϊκή πολιτική ήταν ακριβώς ίδια με σήμερα. Και η μεγάλη αλλαγή στα επιτόκια είναι η αλλαγή στην εμπιστοσύνη μεταξύ της προηγούμενης Κυβέρνησης και της παρούσης, στους θεσμούς, στις αγορές και στην Ευρωπαϊκή Κεντρική Τράπεζα, που να μην το κρύψουμε, παίζει καθοριστικό ρόλο.

Και πού οφείλεται αυτή η αλλαγή; Στο ότι τελειώνουμε τις αξιολογήσεις μας χωρίς σοβαρές παρατηρήσεις και πάντα στην ώρα τους. Στο ότι ακολουθούμε μια πολιτική κινήτρων στην οικονομία, την οποία βλέπουν οι αγορές και οι εταίροι, και μπορεί να φέρει πολύ μεγαλύτερη ανάπτυξη. Προχωρούμε σε μεταρρυθμίσεις, που ήταν εδώ και πάρα πολλά χρόνια αναγκαίες και για διάφορους λόγους, που έχουν να κάνουν κυρίως με την τάση αυτή του πολιτικού μας συστήματος την προαιώνια προς την δημαγωγία, δεν τις βλέπαμε, δεν τις αντιμετωπίζαμε και δεν τις συζητούμε.

Θα σας πω μία μεταρρύθμιση που είναι στην καρδιά μου, που τώρα την έχουμε βγάλει σε διαβούλευση και για την οποία πραγματικά δε γίνεται καμία συζήτηση, διότι δεν βολεύει κανένα αφήγημα. Και επειδή δεν βολεύει κανένα αφήγημα, δεν τη συζητάμε. Ποια είναι η μεταρρύθμιση αυτή; Είναι ανάγκη οι μικρές και μεσαίες μας επιχειρήσεις, να αυξήσουν το μέγεθός τους. Ξέρουμε όλοι, αλλά δεν το λέμε, ότι οι μικρές μας, μεσαίες αλλά και οι μεγάλες επιχειρήσεις είναι οι μικρότερες κατά μέσο όρο στην Ευρώπη. Είναι τόσο μικρές, ώστε δεν είναι παραγωγικές και αυτό το ξέρουμε.

Έρχεται η Κυβέρνηση κάνει μία μεταρρύθμιση, η οποία λέει σας δίνω κίνητρα -πολλά κίνητρα γιατί έχουμε και δανειακά κίνητρα και κίνητρα για συνενώσεις και συνεργασίες, για να ενώσετε δυνάμεις, είτε συνεργαζόμενοι –θέλετε να κρατήσετε το μικρό μέγεθος συνεργαστείτε- θέλετε να μεγαλώσετε με συνενώσεις, εξαγορές ή συγχωνεύσεις μπορείτε, να μεγαλώσετε έτσι. Με όποιο τρόπο θέλετε γίνεται πιο κοντά στον ευρωπαϊκό μέσο όρο, έτσι ώστε να έχουμε λιγότερη φοροδιαφυγή, μεγαλύτερη ικανότητα να προσλαμβάνετε και να αξιοποιείτε εργαζόμενους στην «άσπρη οικονομία» και υψηλότερη παραγωγικότητα. Και αυτή η μεταρρύθμιση στην ουσία δεν συζητιέται καθόλου.

Εγώ θα ήθελα πολύ, να ακούσουμε και να δούμε, πρέπει να αυξηθεί το μέγεθος των μικρών μας επιχειρήσεων; Προσέξτε, όχι να εξαγοραστούν από κάποιους μεγάλους -τα συγκεκριμένα κίνητρα βγάζουν έξω τις μεγάλες επιχειρήσεις- όχι να συγχωνευθούν υποχρεωτικά. Μπορούν να κάνουν κάθε είδους συνεργασίες, αλλά να αυξήσουν το μέγεθος, να αποκτήσουν οι οικονομίες κλίμακας. Δεν τη συζητάμε αυτή τη μεταρρύθμιση.

 Θα σας έλεγα, αυτό είναι ένα μικρό παράδειγμα, υπάρχουν άλλες δεκάδες πραγματικές αλλαγές στην οικονομική αποτελεσματικότητα της πολιτικής που ακολουθείται, που δεν τη συζητάμε ούτε δημόσια, γιατί προτιμούμε η δημόσια συζήτηση, να γίνεται σε επίπεδο αντιπαράθεσης και εκτόξευσης προσβολών του ενός προς τον άλλον. Εμένα αυτό προσωπικά δεν μου αρέσει. Προτιμώ και θεωρώ, ότι το Κοινοβούλιο είναι βαθιά ουσιαστικός χώρος, όταν καταφέρνουμε να μιλάμε με επιχειρήματα, να σεβόμαστε την άλλη πλευρά, να προσπαθούμε να μπαίνουμε, όσο γίνεται στα παπούτσια του άλλου.

Θα ήθελα να πάω, επίσης, σε ένα άλλο θέμα που δεν συζητάμε σε σχέση με τον Προϋπολογισμό, δεν μιλάμε για την ανισότητα. Πράγματι, η ανισότητα, είναι πάντα ένα πρόβλημα σε μία χώρα και πρέπει να βρίσκουμε ένα μέτρο, ανάμεσα στην κοινωνική πολιτική και στην αναπτυξιακή πολιτική και αυτό είναι ένα μεγάλο κομμάτι των συζητήσεων που γίνονται σε οποιαδήποτε χώρα και των ιδεολογικών διαφορών.

Στην Ελλάδα, όμως, ειδικά, εξαιτίας της εκτεταμένης φοροδιαφυγής και της άτυπης εργασίας, η ανισότητα έχει δύο όψεις.

Η μία όψη, είναι αυτή που συζητάμε συνήθως, η κλασσική, δηλαδή, η ανάγκη για ισχυρή κοινωνική πολιτική και προστασία των ευάλωτων νοικοκυριών, για να μην υπάρχουν κέρδη που παραβιάζουν τους κανόνες της αγοράς.

Η άλλη όψη, αφορά, αυτούς που αξιοποιούν την παράτυπη οικονομία, για να μην συνεισφέρουν στον κοινό κορβανά, στις κοινωνικές δαπάνες στην πραγματικότητα. Και συν τοις άλλοις, με αυτόν τον τρόπο, κατεβαίνουμε κάτω από το επίπεδο των εισοδημάτων που θεωρούνται εισοδήματα ευάλωτων νοικοκυριών και στερούν και πόρους από την κοινωνική πολιτική προς τα ευάλωτα νοικοκυριά. Αυτή η ανισότητα, έχει και βαριές αναπτυξιακές πτυχές, δεν συζητιέται, είναι σαν να μην υπάρχει. Όταν ξέρουμε, όμως, ότι είμαστε δεύτερη ή τρίτη, αν θυμάμαι καλά, στο κενό ΦΠΑ, που μετράει αυτού του είδους την ανισότητα, διότι η ανισότητα αυτή προέρχεται από τη φοροδιαφυγή και την άτυπη εργασία.

Είναι ανάγκη να την αντιμετωπίσουμε, γιατί δεν υπάρχουν αόρατοι πόροι που θα έρθουν για να καλύψουν τις δημοσιονομικές μας ανάγκες και όλα αυτά που ορθός αναφέρατε ό,τι αναλάβαμε ως υποχρέωση στη διάρκεια της πανδημίας. Αυτή η κοινωνία θα πρέπει να παράξει τον πλούτο, με τον οποίον θα περπατήσουμε δημοσιονομικά και θα αντιμετωπίσουμε το τεράστιο αυτό χρέος.

Εμείς, κάνουμε πράγματα για αυτή την ανισότητα. Αυτά που κάνουμε για τις ηλεκτρονικές συναλλαγές, οι οποίες με τη βοήθεια και της πανδημίας έχουν αυξηθεί πάρα πολύ και μάλιστα τον Αύγουστο και το Σεπτέμβριο είχαμε 35% πάνω στις ηλεκτρονικές συναλλαγές, από τους αντίστοιχους μήνες του 2019. Ήταν πάνω 35%. Αυτό είναι μια πραγματική αλλαγή και έρχονται και άλλες, γιατί χρειάζονται και κίνητρα, όπως η μείωση της φορολογίας και των εισφορών που ήταν πολύ σημαντικοί. Προχωράμε και σε θέματα ελέγχων, όπως είναι οι πολιτικές για να ενωθούν οι ταμειακές μηχανές on-line με την εφορία, που θα γίνουν μέσω του Ταμείου Ανάκαμψης.

Είναι ανάγκη αυτή την ανισότητα συλλογικά ως πολιτικό σύστημα, ως Κοινοβούλιο και προφανώς, εμείς έχουμε την ευθύνη ως Κυβέρνηση, να την βάλουμε στις προτεραιότητες αντιμετώπισης και να την βγάλουμε έξω -αν θέλετε- από τον συνήθη «πετροπόλεμο» που γίνεται εδώ και να την συζητήσουμε ουσιαστικά, για να δούμε τι μπορούμε να κάνουμε από κοινού για να την αντιμετωπίσουμε.

Τώρα θα ήθελα να πάω σε κάποιες συγκεκριμένες αιτιάσεις.

Πρώτα θα ήθελα να τοποθετηθώ για τους μικρομεσαίους. Οι μικρομεσαίοι έλαβαν από αυτή την Κυβέρνηση, τη μεγαλύτερη ενίσχυση που έχει λάβει κοινωνική ομάδα από καταβολής του ελληνικού κράτους, πήραν πάνω από 10 δισεκατομμύρια ευρώ, εκ των οποίων περίπου τα 7 δις είναι μη επιστρεπτέα. Σας θυμίζω, ότι είναι τα 5,3 της μη επιστρεπτέας προκαταβολής, οι πάγιες δαπάνες, οι αποζημιώσεις ειδικού σκοπού, τα ενοίκια και στην συνέχεια, τα πακέτα τουρισμού και εστίασης και πολλά ακόμη.

Τώρα με το Ταμείο Ανάκαμψης, έχουμε χωρίσει ένα μεγάλο κομμάτι των επιδοτήσεων, 1,5 δις, το οποίο θα πάει αποκλειστικά για μικρές και μεσαίες επιχειρήσεις, αλλά και στα δάνεια υπάρχει η δυνατότητα να έχουν πρόσβαση και μάλιστα με πολύ υψηλότερο κίνητρο για την μικρομεσαία επιχείρηση. Γιατί η μικρομεσαία επιχείρηση;

Γιατί, για τη μικρομεσαία επιχείρηση αν πάρει ένα δάνειο 15ετίας με 0,35%, όταν ο δανεισμός είναι με 6%, αυτό είναι μια τεράστια βοήθεια ιδίως αν μπορεί να γίνει με ταχύτητα και αποτελεσματικότητα όπως θα λειτουργήσει το εργαλείο των δανείων. Αυτό έχει το πρόβλημα της πρόσβασης των μικρών και μεσαίων επιχειρήσεων στο τραπεζικό σύστημα; Βεβαίως, το έχει και είναι καλό να το συζητήσουμε. Γιατί δεν έχουν οι μικρές και μεσαίες επιχειρήσεις πρόσβαση στο τραπεζικό σύστημα;

Ένας σημαντικός λόγος είναι ότι οι τράπεζες δεν έβλεπαν στοιχεία που να δικαιολογούν, με βάση τους ευρωπαϊκούς κανόνες, να τους δώσουν δάνεια. Ένας άλλος λόγος, πιθανόν, είναι ότι οι τράπεζες δεν έχουν τα ίδια κίνητρα να δώσουν μαζικά δάνεια σε αυτές τις επιχειρήσεις διότι απαιτείται πολύ μεγαλύτερος έλεγχος. Από το να ελέγξεις 10.000 επενδύσεις ή 1.000 επενδύσεις το κόστος του ελέγχου των 1.000 επενδύσεων, ακόμη και όταν είναι μεγάλες, είναι πολύ μικρότερο από το κόστος του ελέγχου των 10.000 επενδύσεων. Θα πρέπει να μας προβληματίσει αυτό. Προβληματίζει και το Υπουργείο Οικονομικών, για να διευκολύνουμε την πρόσβαση των μικρών και μεσαίων επιχειρήσεων στο τραπεζικό σύστημα. Αλλά πρέπει να το κάνουμε αυτό σε πραγματικούς όρους, δηλαδή με δεδομένο ότι η ενίσχυση αυτή μπορεί να γίνει μόνο με τους ευρωπαϊκούς τραπεζικούς κανόνες. Δεν γίνεται αλλιώς. Το ΚΚΕ μπορεί να έχει άλλη άποψη, αλλά είναι βαθιά μειοψηφικό στην προκειμένη περίπτωση.

Τώρα, δύο - τρία ακόμη θέματα, πολύ σημαντικά, για να κλείσω. Το πρώτο είναι η ενεργειακή κρίση. Πράγματι, η ενεργειακή κρίση είναι μια εξωγενής κρίση. Βάλαμε 500 εκατομμύρια εδώ, κατ’ αρχήν, μέχρι το τέλος του χρόνου. Επιφυλασσόμεθα μέσω του Ταμείου Ενεργειακής Μετάβασης για τις αρχές του 2022. Δεν εκτιμάται ότι θα περάσει πέραν του Απριλίου αυτή η κρίση. Θα το δούμε όμως. Μπορεί να τελειώσει νωρίτερα, μπορεί αργότερα. Σε κάθε περίπτωση η ΔΕΗ, για την οποία έγινε αναφορά στην υπόθεση αυτή, βοηθάει σημαντικά και βοηθάει δίοτι, έχουν αναταχθεί τα οικονομικά της. Όποιος έχει απορία για το αν έχουν ή όχι αναταχθεί τα οικονομικά της δεν έχει παρά να δει τη μετοχή της που ήταν στο 1,5 – 2 ευρώ και τώρα είναι στα 8 και κάτι. Η ΔΕΗ, επειδή έχουν αναταχθεί τα οικονομικά της, θα δώσει μια πολύ σημαντική συνεισφορά τους λογαριασμούς.

Πάμε στον πληθωρισμό. Το 2020 είχαμε αποπληθωρισμό 1,5%. Έχουμε μία αύξηση τιμών που οφείλεται στη διεθνή αλυσίδα προσφοράς. Η δική μας εκτίμηση είναι και οι μακροοικονομικές εκτιμήσεις και του Διεθνούς Νομισματικού Ταμείου και της Ευρώπης ότι δεν θα υπάρξει μόνιμη αύξηση πληθωρισμού και ότι οι τιμές σταδιακά θα επανέλθουν. Θα το δούμε όμως. Ο πληθωρισμός πρέπει να μετράται πρώτα και μετά να ακολουθούμε πολιτικές, γιατί αν ακολουθούμε πολιτικές, πριν μετρήσουμε, κινδυνεύουμε να δημιουργήσουμε πληθωριστικές προσδοκίες και να μεγαλώσουμε ή να προκαλέσουμε βαθύτερο πρόβλημα από αυτό που υπάρχει.

Τελειώνω με δύο δύο σημεία. Η μείωση των φόρων και η ανάπτυξη. Κοιτάξτε, έχω την εισηγητική έκθεση του 2019. Τότε είχαμε 180 δις ΑΕΠ. Τελικά, τόσο το μέτρησε η ΕΛΣΤΑΤ το 2018 και είχαμε 51 δις φόρους της κεντρικής κυβέρνησης. Το 2022 θα πάμε σε 186 δις ΑΕΠ και 49,5 δις φόρους κεντρικής κυβέρνησης και μειωμένες εισφορές κατά τέσσερις μονάδες. Υπάρχει τεράστια μείωση της φορολογίας δεδομένων των συνθηκών και αυτή η μείωση είναι μόνιμη. Η μείωση αυτής της φορολογίας έχει δύο πτυχές. Η μία πτυχή είναι καθαρά αναπτυξιακή. Κίνητρα για επενδύσεις και κάλυψη του επενδυτικού κενού που «τρώει τα σωθικά» της ελληνικής οικονομίας. Έχω ξαναμιλήσει γι’ αυτό, δεν θα επανέλθω. Το δεύτερο είναι διευκόλυνση της κοινωνίας και βελτίωση του βιοτικού επιπέδου. Δεν πρέπει η φορολογική μας πολιτική να πηγαίνει ούτε 100% προς την μία πλευρά, ούτε 100% προς την άλλη. Πρέπει να ακολουθούμε το δρόμο του μέτρου, έτσι ώστε μια χώρα με τεράστιο χρέος να επιτυγχάνει γρήγορους ρυθμούς ανάπτυξης ταυτόχρονα όμως διατηρώντας τα στοιχεία κοινωνικής δικαιοσύνης. Αυτό προσπαθούμε να κάνουμε. Το πετυχαίνουμε; Η γνώμη μου είναι από τα ποιοτικά στοιχεία της ανάπτυξης του 2021 ότι το πετυχαίνουμε.

Θα σας πω τρία ποιοτικά στοιχεία. Το ένα είναι ότι η ανάπτυξη αυτή δεν βασίζεται στην πλήρη επάνοδο της κατανάλωσης. Βασίζεται πολύ περισσότερο σε μία σημαντική αύξηση των εξαγωγών και σε μία σημαντική αύξηση των επενδύσεων. Οι επενδύσεις, αν δείτε τα στοιχεία, το 2020 έπεσαν πολύ λίγο, 0,6%, παρά την πανδημία, που σημαίνει ότι άρχισαν να ξεκινάνε στα σοβαρά. Το 2021 που είχαμε τετράμηνο - πεντάμηνο πανδημίας και ακόμη δεν είμαστε τελείως καθαροί, σε οικονομικό επίπεδο λέω, όχι σε υγειονομικό, από τη πανδημία πήγαν 11% πάνω από το 2020 και η δυναμική τους είναι πολύ ισχυρή στο ΑΕΠ φέτος και στα επόμενα χρόνια. Αυτό είναι το ποιοτικό στοιχείο. Το τρίτο ποιοτικό στοιχείο αφορά το είδος του τουρισμού που είχαμε φέτος, όπου με λιγότερους τουρίστες, είχαμε πολύ καλύτερα έσοδα. Αυτά τα στοιχεία εμένα μου λένε ότι η ανάπτυξη μπορεί να είναι πολύ ταχύτερη και φέτος, αυτό λένε και οι περισσότεροι που προβλέπουν, και στα επόμενα χρόνια.

Τελειώνοντας, είναι οι αριθμοί άψυχοι, για να θυμηθούμε τον Κηλαηδόνη; Όχι, βέβαια. Πίσω από κάθε αριθμό υπάρχει μια πραγματικότητα. Πίσω από τους αριθμούς υπάρχουν άνθρωποι. Αυτοί οι άνθρωποι δεν κάθονται κάπου στο υπερπέραν. Οι αριθμοί είναι αποτέλεσμα των δικών τους ενεργειών, συμπεριφορών, των δικών τους εσόδων και δαπανών, του γεγονότος αν αυτοί βρίσκουν δουλειά ή δε βρίσκουν. Η πραγματικότητα λέει ότι αυτά που θα βρούμε, αν κάνουμε μία σοβαρή συζήτηση, θα τα βρούμε μετρώντας. Δεν θα τα βρούμε κοιτάζοντας το φεγγάρι. Κοιτάζοντας το φεγγάρι ή τη δύση του ηλίου μπορούμε να κάνουμε οράματα. Όταν έρχεται η ώρα να κάνουμε πραγματική πολιτική πρέπει να βλέπουμε τους αριθμούς, να τους μετράμε προσεκτικά, να σκεφτόμαστε πολύ τι κρύβεται πίσω από αυτούς, να ψάχνουμε να βρούμε το ποιοτικό στοιχείο. Η γνώμη μου είναι ότι τα ποιοτικά στοιχεία που έχουμε, πίσω από τους αριθμούς που παρουσίασε εξαιρετικά ο Υπουργός Οικονομικών χθες, βρίσκεται μια πολύ καλύτερη προοπτική για τη χώρα για τα επόμενα χρόνια. Αυτονόητη; Μαθηματικώς βεβαιωμένη; Όχι. Αλλά η προοπτική υπάρχει και αξίζει να την επιδιώξουμε άσχετα από τις επιμέρους πολιτικές μας διαφορές.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον Αναπληρωτή Υπουργό, τον κ. Σκυλακάκη. Θα περάσουμε στους συναδέλφους Βουλευτές. Πρώτος έχει το λόγο ο κύριος Παπαδημητρίου.

 **ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ήθελα να πω ένα πράγμα που το ξεκίνησε ο κ. Σκυλακάκης, ότι αυτό που μετρά αυτή τη στιγμή, ίσως περισσότερο από οτιδήποτε άλλο και μετρά πάντοτε σε καταστάσεις κρίσης και είναι κάτι το οποίο το έχουμε και δεν το είχαμε - δεν το είχαμε, δυστυχώς, σε προηγούμενες στιγμές κρίσης- είναι αυτό που είπε ο κ. Σκυλακάκης, η εμπιστοσύνη. Την εμπιστοσύνη μπορούμε να την μετρήσουμε με διαφορετικούς τρόπους. Η εμπιστοσύνη που υπάρχει στο εσωτερικό και η οποία επιβεβαιώνεται από τις απανωτές σφυγμομετρήσεις, αλλά και από τον τρόπο με τον οποίο υποδέχεται η οικονομία και η κοινωνία τα μέτρα που λαμβάνονται, είτε αυτά αφορούν σε αναθεωρήσεις πρακτικών του παρελθόντος ή αλλιώς μεταρρυθμίσεις, είτε αφορούν μέτρα που έχουν να κάνουν με την αντιμετώπιση της κρίσης και εν προκειμένω του κορωνοϊού. Αυτό είναι το ένα σκέλος, πολύ σημαντικό, ότι υπάρχει εμπιστοσύνη μέσα.

Το δεύτερο είναι ότι υπάρχει εμπιστοσύνη έξω. Για την εμπιστοσύνη έξω, η αντιπολίτευση σπεύδει συχνά να πει ότι μας κάνουν τη χάρη, ότι η Ευρωπαϊκή Κεντρική Τράπεζα μας έκανε τη χάρη λόγω κορωνοϊού. Δεν είναι καθόλου έτσι. Η Ελλάδα θα μπορούσε να δανείζεται έτσι και αλλιώς με πολύ χαμηλά επιτόκια και θα μπορούσε ταυτοχρόνως να μπει μέσα σε αυτήν την τεράστια δεξαμενή χρημάτων, την οποία φροντίζει να συντηρεί η κεντρική μας τράπεζα -εν προκειμένω εννοώ την Ευρωπαϊκή Κεντρική Τράπεζα για να μην μπερδευόμαστε- έτσι κι αλλιώς. Πρώτον, διότι είχε ένα πρόγραμμα μεταρρυθμίσεων το οποίο το τηρεί. Δεν το είπε και γενικώς το άφησε αλλά το τηρεί. Ίσως όχι όσο θα μπορούσαμε σε άλλες συνθήκες, αλλά σίγουρα το τηρεί, κυρίως, γιατί υπάρχει μία τεράστια μεταφορά πόρων από έξω προς τα μέσα και είναι καθαρές επενδύσεις, δεν είναι δανεικά. Για κάθε ευρώ που επενδύεται, για κάθε ευρώ που επενδύθηκε στη Θεσσαλονίκη που είδαμε χθες από την Pfizer, είναι ευκολότερο να σε δανείσουν οι αγορές πολλά περισσότερα. Είτε γιατί θα δανείσουν αυτόν που επένδυσε, τη Pfizer είτε γιατί θα δανείσουν το ελληνικό κράτος που κάνει τις υποδομές είτε γιατί θα έρθει η Ευρώπη και θα φέρει χρήματα μέσω του Ταμείου Ανάκαμψης, όπως αυτά που ανακοινώθηκαν χθες, το πακέτο των 1,4 δισεκατομμυρίων.

Η εμπιστοσύνη χάνεται όταν μία κυβέρνηση, ενόσω έχει υποχρέωση να κλείσει μία εξέταση και βρίσκεται μάλιστα σε μια κατάσταση όπου έβαλε τον εαυτό της και δυστυχώς έβαλε τη χώρα μαζί, δεν το κάνει. Αν ήταν ο κ. Τσακαλώτος εδώ θα μπορούσε να θυμηθεί και να μου επιβεβαιώσει ορισμένα πράγματα που ίσως δεν τα είχα μάθει με την ακρίβεια που θα ήθελε ο ίδιος. Αν θυμάμαι καλά, όμως, κανένας από τους ελέγχους δεν είχε κλείσει στην ώρα του, εννοώ τους ελέγχους του τρίτου μνημονίου. Αν θυμάμαι καλά κάθε ένας έλεγχος συνοδευόταν από μία τεράστια κρίση, η οποία μας έδειχνε χωλούς στις διεθνείς αγορές και αν θυμάμαι καλά, σχεδόν όλοι οι έλεγχοι πλην των τελευταίων είχαν συνοδευτεί από πολιτικές παρεμβάσεις που γινόντουσαν στο έργο του Υπουργείου των Οικονομικών για πολιτικούς λόγους ως να διευθύνετο η Ελλάδα από ένα μυστικό -σε εμένα τουλάχιστον που παρατηρούσα τι γινόταν στην κοινωνία και στην πολιτική- ως προς τη σύνθεση, του όργανο. Άρα, εκεί δεν υπήρχε εμπιστοσύνη και εδώ υπάρχει. Καθαρά πράγματα.

Πώς την κρατάς την εμπιστοσύνη; Ο Ερντογάν χτες άλλαξε πάλι κεντρικό τραπεζίτη. Τους αλλάζει σαν τα πουκάμισα. Έχει αλλάξει 4 - 5. Έχει αλλάξει αντιπροέδρους, έχει αλλάξει 4 ανθρώπους στη στατιστική υπηρεσία της Τουρκίας. Είναι απολύτως προφανές ότι ο Ερντογάν το πληρώνει ακριβά, όχι ο ίδιος, ο τουρκικός λαός, η τουρκική οικονομία. Πρώτα απ΄ όλα το νόμισμα του. Το έχετε δει, έχει υποτιμηθεί δέκα φορές από τότε που ξεκίνησε ο Ερντογάν να λέει ότι θα έχω μία τουρκική λίρα σταθερή όσο το ευρώ. Αυτό εμείς δεν το έχουμε και δεν το έχουμε όχι γιατί είμαστε στο ευρώ μόνον, αλλά γιατί υποστηρίζουμε τη συμμετοχή μας στο ευρώ με ορθό τρόπο.

Άρα, για να καταλήξω, κύριε Πρόεδρε, το σημαντικό είναι ότι εν μέσω παρατεταμένων και πολύ ισχυρών κρίσεων, έχουμε πετύχει και αυτή είναι η συζήτηση του προϋπολογισμού που θα τελειώσει το Δεκέμβριο, έχουμε πετύχει δημοσιονομική σταθερότητα.

Αυτό οφείλεται σε δύο βασικούς παράγοντες. Πρώτον, οφείλεται, στην δημοσιονομική πολιτική, την οποία ακολουθεί γενικότερα η Κυβέρνηση και υποστηρίζει η πλειοψηφία μέσα στη Βουλή, αλλά θέλω να τελειώσω ότι οφείλεται και στο γεγονός ότι έχουμε ένα προσωπικό πολιτικό που διαχειρίζεται αυτή τη δημοσιονομική πολιτική με την ακρίβεια πυξίδας, εκεί είναι η πυξίδα, εκεί πάνε και θέλω να πω, έχω δει πάρα πολλούς υπουργούς των οικονομικών, πολλά επιτελεία στα σαράντα τελευταία χρόνια, θέλω να δώσω τα συγχαρητήριά μου στον Υπουργό και στον Αναπληρωτή του για την πολύ καλή δουλειά που έχουν κάνει.

Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς, τον κύριο Παπαδημητρίου.

Τον λόγο έχει ο κ. Ιωάννης Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Θα ήθελα απαντώντας στον κύριο Αναπληρωτή Υπουργό, να πω ότι η άλλη πλευρά της καταστροφολογίας και του μηδενισμού είναι η υπεραισιοδοξία, το «ωσαννά» και το «ευλογούμε τα γένια μας». Άρα, μην μέμφεστε μόνο την Αντιπολίτευση, κύριε Υπουργέ. Οφείλετε να την ακούτε, να παραθέτουμε στοιχεία και να γίνεται όπως πρέπει ένας συγκροτημένος διάλογος.

 Στο Προσχέδιο του Προϋπολογισμού λοιπόν, αποτυπώνεται η πρόβλεψη της Κυβέρνησης για ανάκαμψη, στο επόμενο έτος, στο 6,1% και βάσει αυτού ευαγγελίζεστε μια ισχυρή και βιώσιμη ανάπτυξη που θα συνδυαστεί με την κοινωνική συνοχή και δικαιοσύνη, όπως λέτε. Το βασικό ερώτημα εδώ, είναι αν η ανάπτυξη είναι περιεκτική, αν αφορά όλους και όχι μόνο τους λίγους και εκλεκτούς που στην ουσία δεν αντιμετώπισαν προβλήματα κατά τη διάρκεια της πανδημίας, καθώς εκείνοι που επλήγησαν κυρίως ήσαν τα μεσαία και χαμηλότερα κοινωνικά στρώματα.

Ασφαλώς, μια ανάπτυξη για το 2021 και για το έτος που θα τρέξει, ήταν η αναμενόμενη, καθώς το 2020 η χώρα μας ήταν σε μακρύ διάστημα lockdown. Έτσι η μεγάλη ανάπτυξη που σημειώθηκε ως ποσοστό του ΑΕΠ το δεύτερο τρίμηνο του 2021 σε σχέση με πέρυσι, ήταν φαινομενικά πολύ μεγάλη, το 16,1% όπως λέτε, του προηγούμενου τριμήνου, συγκρινόμενη όμως με την αντίστοιχη περσινή, πολύ χαμηλή επίδοση, ακριβώς λόγω του lockdown υπό το οποίο τελούσε η χώρα, φάνηκε αυτή η τεράστια διαφορά στο ποιοτικό αυτό χαρακτηριστικό. Αυτό είναι σωστό και να επισημαίνεται, διότι εσείς το αποσιωπάτε σκόπιμα για να δημιουργήσετε την εντύπωση ότι ξαφνικά η οικονομία της Ελλάδας έχει εκτιναχθεί, αφήνοντας πίσω της την κρίση και έχοντας επουλώσει κάθε πληγή.

Το αντίθετο. Ας μη γελιόμαστε. Ούτε τα 500 εκατομμύρια ευρώ είναι αρκετά για να καλύψουν τις αυξήσεις στα τιμολόγια ενέργειας ούτε η αντίστοιχη αύξηση από 50 έως 100 ευρώ το μάξιμουμ θα σταθεί ικανή να θερμάνει τις παγωμένες εστίες των λαϊκών οικογενειών.

Εσείς παρόλα αυτά προβλέπετε στο Προσχέδιο ότι ο πληθωρισμός για το 2022 θα είναι στο 1% όταν οι ίδιοι αποδέχεστε ότι ο πληθωρισμός στις προηγμένες οικονομίες ξεπερνάει και το 2%. Υποτιμημένη μάλιστα, μέχρι πρότινος, ήταν και η τιμή του αργού πετρελαίου στα σχέδιά σας, στα 66 δολάρια, τη στιγμή που σήμερα, ήδη βρίσκεται, έγραφα το προηγούμενο σαββατοκύριακο την ομιλία μου και ήταν 80 δολάρια, σήμερα έχει ξεπεράσει τα 84,5 δολάρια και συνεχώς ανεβαίνει. Το γεγονός αυτό και μόνον επηρεάζει τον αποπληθωριστή του ΑΕΠ, δηλαδή μειώνει την τιμή του πραγματικού ΑΕΠ σε σχέση με το ονομαστικό.

Γίνεται εκτενής αναφορά στο Προσχέδιο με ευρέα την πεποίθησή σας ότι οι πληθωριστικές τάσεις - πιέσεις αποτελούν ένα παροδικό φαινόμενο. Κατά πόσον, όμως, αυτό αληθεύει όταν και οι ίδιοι αποδέχεστε τις συνεχώς αυξανόμενες τιμές του πετρελαίου; Όταν η κοινωνία βιώνει τραυματικά την υψηλότατη αύξηση των πρώτων υλών και στενάζει από την ανησυχητική υπερκοστολόγηση των μεταφορικών εξόδων. Είναι γνωστά η αύξηση των εισιτηρίων, τα μεταφορικά και πάει λέγοντας.

Γιατί επομένως, αποκλείετε διαρρήδην τις υπαρκτές προβλέψεις που βλέπουν τάση ανόδου του πληθωρισμού; Είναι άστοχες ή μήπως στρουθοκαμηλίζετε κάνοντας ότι δεν τις αντιλαμβάνεστε;

Εν ολίγοις, αντιφάσκετε, αφού από τη μια υπερακοντίζετε με μεγαλεπήβολες προβλέψεις, ενώ από την άλλη περιορίζεστε σε αναιμικές κοινωνικές παροχές φτώχειας.

Διεθνώς σοβαροί οικονομικοί αναλυτές επισημαίνουν τον κίνδυνο στάσιμου πληθωρισμού με αυξανόμενη ανεργία και ισχνή οικονομική ανάπτυξη. Τι απαντάτε επ’ αυτού;

Για να δούμε όμως τι άλλο προβλέπεται στο προσχέδιο του Προϋπολογισμού. Μεγάλη δημοσιονομική προσαρμογή της τάξεως του 6,8% του ΑΕΠ από το 2021 στο 2022. Το συνολικό ύψος τα 11,8 δις, σας τα είπε και ο κ. Κουτεντάκης, ποσό που βάσει των Προϋπολογισμών σας εξασφαλίζεται από αυξημένα έσοδα και μειωμένες δαπάνες. Ως χώρα έχουμε δεσμευτεί στην Commission με το μεσοπρόθεσμο και το πρόγραμμα σταθερότητας για δημοσιονομική προσαρμογή 10,5%, την μεγαλύτερη στην Ευρωπαϊκή Ένωση και πραγματικά είναι να απορεί κανείς, γιατί μια χώρα σαν την Ελλάδα που κουβαλά τόσες πληγές να υπογράφει κάτι τέτοιο από τη στιγμή που και για το 2022 δεν ισχύει η ρήτρα δημοσιονομικού ελλείμματος και παράλληλα έχει ανοίξει ο διάλογος για την αλλαγή ή έστω την ελάφρυνση των βαρέων όρων του συμφώνου σταθερότητας. Δεν μπορεί να υπάρξει μια ελαστικότητα;

Στο προσχέδιο καταγράφονται και πιο κάτω πρόδηλες αντιφάσεις. Αύξηση των φόρων στο 22% στο διπλάσιο από την πρόβλεψη της αύξησης του ΑΕΠ 9% προς 4,5%. Οι φόροι αυξάνονται 4,1 δις ή 9% ενώ για η αύξηση του ΑΕΠ θα ανέλθει μόλις στο 4,5% από 176 δις στα 186,5 δις. Εώς 15% αυξάνεται ο φόρος εισοδήματος το 2022 έως 9,2% οι εισπράξεις από τον ΦΠΑ σε αντίθεση με την κατανάλωση που αυξάνεται μόλις 2,9%. Αυτές είναι υπαρκτές αντιφάσεις.

 Σε όλο τον πλανήτη με πρώτη και καλύτερη την Αμερική έκδηλη είναι η αγωνία στο τι θα συμβεί μόλις εκλείψουν από την οικονομία ξαφνικά όλες οι οικονομικές ενισχύσεις που έχουν δοθεί εώς το 2021 σε επιχειρήσεις και νοικοκυριά. Εδώ εσείς εξαντλείται τη γενναιοδωρία σας στα 500 εκατομμύρια ευρώ και λέτε ότι θα το βρούμε και στην πορεία. Να κοιτάμε και τα ατυχεί σενάρια, τα δύσκολα σενάρια για τους δύσκολους λύτες. Πως θα εξοφλήσουν αλήθεια τις απώλειες στα εισοδήματά τους τα νοικοκυριά εν μέσω και εν εξελίξη νέου κύματος ακρίβειας; Δεν βλέπω να παρίσταται μέσα και να καταγράφεται αυτή η μεγάλη ακρίβεια, η άνοδος του πληθωρισμού που θα επέλθει.

Από τα έκτακτα μέτρα ενίσχυσης περικόπτονται ή εκμηδενίζονται η μείωση προκαταβολής φόρου εισοδήματος, η ενίσχυση του προγράμματος κοινωνικού τουρισμού κατά 80 εκατομμύρια, η επιπρόσθετη στήριξη του αγροτικού τομέα κατά 88 εκατομμύρια, τα προγράμματα «Γέφυρα 1» και «Γέφυρα 2», στα οποία εσχάτως μόλις προχθές δώσατε με την τροπολογία μια τρίμηνη παράταση και πάμε βλέποντας. Τι να κάνουμε πρέπει να το πούμε, θα πάμε βλέποντας. Πως θα τα βγάλουν πέρα από τη μια στιγμή στην άλλη με τα συσσωρευμένα χρέη των δανείων τους οι δανειολήπτες φυσικά και νομικά πρόσωπα;

Επίσης τι θα γίνει με τις μικρομεσαίες επιχειρήσεις που αποτελούν το 98% του συνόλου και αυτό κύριε Υπουργέ είπατε ότι στην Ευρώπη υπάρχει τεράστια διαφορά, δεν είναι υπαρκτή αυτή η διαφορά που λέτε. Από το 96% μέχρι το 98% μικρομεσαίων επιχειρήσεων είναι η ποσοστιαία σύνθεση σε χώρες παρόμοιες με τη δική μας, σε μεσογειακές χώρες, σε χώρες όπως η Σουηδία, η Νορβηγία και τα λοιπά. Αυτές λοιπόν έχουν αποκλειστεί από τον τραπεζικό δανεισμό βάση των αυστηρότερων κριτηρίων των συστημικών τραπεζών. Στην ουσία τι τους προτείνεται ως λύση, την εξαγορά ή τη συγχώνευσή τους και στην ουσία τον αφανισμό τους; Εδώ δεν λαϊκίζουμε. Θέλω να πω το εξής, θα μπορούσαν αυτές οι μικρομεσαίες επιχειρήσεις να επιδοτηθούν από τις τράπεζες; Λέτε όχι είναι αυστηρά και άτεγκτα τα τραπεζικά κριτήρια σε όλη την Ευρώπη. Η τράπεζα επενδύσεων, οι αναπτυξιακές τράπεζες γιατί δεν μπορούν μέσω αυτών να γίνουν οι επιδοτήσεις οι αναγκαίες. Επίσης, η αύξηση του μετοχικού κεφαλαίου της τράπεζας Πειραιώς, γιατί το δημόσιο πήρε πίσω τα ποσοστά του και δεν καταφέρνει να συμμετέχει ώστε να μπορεί να κατευθύνει τις επιδοτήσεις;

**ΘΕΟΔΩΡΟΣ ΣΚΥΛΑΚΑΚΗΣ(Αναπληρωτής Υπουργός Οικονομικών):** Δεν μπορεί να το κάνει.

**ΙΩΑΝΝΗΣ ΓΚΙΟΛΑΣ:** Δεν έχει δικαίωμα, υπάρχουν οι άλλες τράπεζες που σας είπα, επενδύσεων, αναπτύξεως και ούτω καθεξής. Εγώ πολύ φοβάμαι ότι αυτοί οι άνθρωποι θα δυσκολευτούν πολύ να επιβιώσουν και αν τελικά τους ρωτήσει κανείς που πρέπει να κατευθύνουν το λογαριασμό τους, φαντάζομαι δεν θα είναι η Κυβέρνηση αλλά ο κύριος Πισσαρίδης.

Εν κατακλείδι, κύριοι της Κυβέρνησης, το προσχέδιο του προϋπολογισμού για το 2022 αποδεικνύεται αδύναμο και ατελέσφορο να ανταποκριθεί στις πραγματικές ανάγκες, του ελληνικού λαού και της οικονομίας. Καλείστε λοιπόν, να προβείτε σε ουσιώδεις αλλαγές προκειμένου, να καταστεί συμπεριληπτικό και όχι μόνο προσανατολισμένο στην εξυπηρέτηση των μεγάλων συμφερόντων. Να γίνει βιώσιμο, συνεκτικό και κοινωνικά δίκαιο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς. Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ**: Κυρίες και κύριοι συνάδελφοι, ακούμε αριθμούς, ακούμε ευοίωνες προβλέψεις για την πορεία της οικονομίας. Ακούμε προβλέψεις ότι η ανάπτυξη θα είναι ισχυρή όχι όμως δίκαιη. Από την άλλη η πραγματικότητα είναι σκληρή. Είναι γεγονός ότι το παρόν προσχέδιο προϋπολογισμού κατατίθεται σε μια εποχή ανασφάλειας και αβεβαιότητας. Αβεβαιότητας, όσον αφορά την πανδημία. Το ανέφερε και ο κ. Κουτεντάκης οι νεκροί είναι πάρα πολλοί και δεν έχουμε τελειώσει με την πανδημία. Αβεβαιότητα όσον αφορά την είσπραξη των εσόδων. Πολλές επιχειρήσεις, δεν θα μπορέσουν να ανταποκριθούν. Επιτρέψτε μου, απέναντι στις ευοίωνες προβλέψεις της Κυβέρνησης, στα ωραία και τα καλά λόγια ότι θα έχουμε ισχυρή ανάπτυξη και ότι ο προϋπολογισμός είναι κοινωνικά δίκαιος. Να παρουσιάσω τρεις πυλώνες με όσο το δυνατόν καλύτερη απεικόνιση της πραγματικότητας .

Ο πρώτος πυλώνας, είναι το κόστος ζωής. Στο κόστος ζωής συμπεριλαμβάνεται πρώτον οι η στέγη. Δεύτερον, το ηλεκτρικό ρεύμα και τρίτον, τα βασικά αγαθά. Κυρίες και κύριοι συνάδελφοι το 2018 το 83% των Ελλήνων ενοικιαστών δαπάνησε πάνω από το 40% του εισοδήματός του για στέγαση, όταν το μέσο όρο δαπάνης στην Ευρωπαϊκή Ένωση δεν ξεπερνούσε το 25,1%. Φέτος επίσης, το 83% των Ελλήνων ενοικιαστών δαπανά σχεδόν το 60% του εισοδήματος για στέγη. Τι έχει κάνει κυβέρνηση, σε αυτή την υπέρογκη αύξηση των ενοικίων; Τίποτα. Τι έχει κάνει για τη στεγαστική πολιτική; Τίποτα.

Δεύτερον, ηλεκτρικό ρεύμα, πετρέλαιο θέρμανσης, αύριο κλειδώνει η τιμή, που ανέρχεται σε 1,13 - 1,15 ανά λίτρο το πετρέλαιο θέρμανσης . Στην επαρχία 1,20. Αύξηση 45% σε σχέση με πέρυσι. Ο αντίλογος από την Κυβέρνηση, «έχουμε δώσει σχετικό επίδομα». Δυστυχώς, δεν φτάνει και το δυστυχώς δεν φτάνει δεν είναι αντιπολιτευτική τακτική, είναι η απαίτηση της κοινωνίας. Πρέπει να το καταλάβετε. Και μην κατηγορείτε την αντιπολίτευση ότι είμαστε μίζεροι ότι φέρνουμε την καταστροφολογία. Δεν φτάνει.

Επιχειρήσεις. Ακούστηκε ωραίο κύριε Σκυλακάκη αυτό που είπατε για τη μεταρρύθμιση για τη συγχώνευση, η εξαγορά των επιχειρήσεων. Πραγματικά, υπάρχει επιχειρηματίας, ο οποίος δεν θέλει να μεγαλώσει την επιχείρησή του; Λησμονείτε μια βασική προϋπόθεση για να μπορέσει να συνενωθεί μια επιχείρηση πρέπει πρώτα να είναι βιώσιμη.

Εάν δεν είναι βιώσιμη, πως θα μπορέσει ή να συνενωθεί ή ακόμη και να εξαγοραστεί; Ακούσατε τον επικεφαλής του Γραφείου Προϋπολογισμού του Κράτους στη Βουλή, ο οποίος τι είπε; Είπε άνθρωπος «πολύ φοβούμαι ότι πολλές επιχειρήσεις δε θα αντέξουν λόγω των συσσωρευμένων χρεών». Εδώ ερωτάστε, 72 έντοκες δόσεις για χρέη στην εφορία, αυτό εσείς το θεωρείτε δίκαιο, όταν με δικιά σας εντολή - όταν λέω «δικιά σας», εννοώ με κρατική εντολή - έκλεισε μια επιχείρηση; Υπάκουσε στα μέτρα καταπολέμησης του κορωνοϊού και καλά έκανε. Το θεωρείτε δίκαιο, να πληρώνει και με τόκο τα χρέη του; Ποια είναι η ρύθμιση στα ασφαλιστικά ταμεία αυτή τη στιγμή; Δώδεκα δόσεις. Με αυτά τα εργαλεία θεωρείτε ότι θα ανταπεξέλθει μεγάλη πλειοψηφία των μικρομεσαίων επιχειρήσεων; Ειλικρινά, το πιστεύετε; Άρα, για να μπορέσει, να αυξηθεί, να μεγαλώσει ο επιχειρηματίας, όπως λέτε σύμφωνα με τη μεταρρύθμιση, πρέπει πρώτα, να είναι βιώσιμος, κύριοι της Κυβέρνησης.

Ενδεικτικά, θα σας αναφέρω μια για την καθαρά ιδεολογική σας τακτική για τις μεγάλες επιχειρήσεις. Τα ηλεκτρονικά βιβλία, όπως λάθος θέλετε να τα εισαγάγετε, ευνοούν μόνο τα myDATA τις μεγάλες επιχειρήσεις. Το λένε τα επιμελητήρια της Θεσσαλίας, τα οποία επιμελητήρια, κ. Υπουργέ, είναι από όλα τα κόμματα. Τι λένε σε επιστολή, που έχουν στείλει πριν από μια βδομάδα; Ότι διαπιστώθηκε ότι οι μόνοι που έχουν ενημερωθεί και είναι έτοιμοι, είναι οι μεγάλες επιχειρήσεις. Οι μικρομεσαίες πώς θα ενημερωθούν; Πώς θα ανταπεξέλθουν; Η πιο τρανταχτή απόδειξη.

Άρα, τι ζητάτε για τη μεταρρύθμιση, που είπατε, να συνενωθούν ή να εξαγοραστούν οι επιχειρήσεις; Πρέπει πρώτα με κοινωνική δικαιοσύνη. Πρέπει πρώτα όλοι μαζί, όλους αφορά η ανάπτυξη, όχι λίγους. Γιατί αν αφορά σε λίγους, τότε πράγματι η ανάπτυξη είναι ισχυρή. Αν αφορά σε όλους, τότε είναι δίκαιη.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κ. Κόκκαλη.

Έχει ζητήσει το λόγο ο Υφυπουργός Οικονομικών, ο κ. Βεσυρόπουλος.

Έχετε το λόγο κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε.

Κυρίες και κύριοι συνάδελφοι, ο Προϋπολογισμός του 2022, όπως και οι δύο προηγούμενοι Προϋπολογισμοί που κατέθεσε η Κυβέρνηση του Κυριάκου Μητσοτάκη, αποτυπώνουν μια ξεκάθαρη αναπτυξιακή λογική και στόχευση. Είναι μια λογική, που κινείται στον αντίποδα του παραλογισμού της υπερφορολόγησης, που εφαρμόστηκε με ακραίο τρόπο από την προηγούμενη Κυβέρνηση.

Ακόμα και ο Προϋπολογισμός του 2021, που διαμορφώθηκε με ορατές και παρούσες τις αρνητικές επιπτώσεις της πανδημίας στην οικονομία και στα δημοσιονομικά μεγέθη, ήταν σύστοιχος με την κυρίαρχη επιλογή αυτής της Κυβέρνησης, τη μείωση των φορολογικών επιβαρύνσεων.

Ακούω συναδέλφους από την Αξιωματική Αντιπολίτευση, να αναφέρονται στην εκτίμηση του προσχεδίου του Προϋπολογισμού για την αύξηση των φορολογικών εσόδων κατά 4,079 δισ. ευρώ το 2022 σε σχέση με το 2021. Παραλείπουν, ωστόσο, να διακρίνουν την ουσιαστική διαφορά, ότι η αύξηση των φορολογικών εσόδων δε συνδέεται με την επιβολή κανενός νέου φόρου, ούτε και με την αύξηση υφιστάμενου φόρου. Αντίθετα, συνεχίζουμε την πολιτική μείωσης των φορολογικών επιβαρύνσεων. Η αύξηση των φορολογικών εσόδων, κυρίες και κύριοι συνάδελφοι, θα προέλθει από την επιστροφή στην κανονικότητα και την επίτευξη υψηλών ρυθμών ανάπτυξης.

Τα έσοδα από το φόρο εισοδήματος, κυρίες και κύριοι συνάδελφοι, θα αυξηθούν σχεδόν κατά 2 δισεκατομμύρια ευρώ. Αυτή η πρόβλεψη βασίζεται στη στοιχειώδη λογική, εφόσον το 2020 χιλιάδες εργαζόμενοι ήταν σε αναστολή εργασίας με φυσικό επακόλουθο να καταβάλλουν το 2021 μειωμένο φόρο εισοδήματος, ενώ πολλές επιχειρήσεις κατέγραψε μειωμένους τζίρους και ζημίες. Κάτι που δεν θα επαναληφθεί στα φορολογικά έσοδα του 2022 με την επιστροφή στην κανονικότητα, αλλά και τις προβλέψεις διεθνών οίκων αξιολόγησης και οργανισμών για τους υψηλούς ρυθμούς ανάπτυξης στην Ελλάδα.

Η Κυβέρνηση έχει καταθέσει στο προσχέδιο του Προϋπολογισμού μια σχετικά μετριοπαθή πρόβλεψη για την ανάπτυξη που ανέρχεται στο 6,1% για φέτος. Διεθνείς οίκοι αξιολόγησης, όμως, τοποθετούν πολύ υψηλότερα τον πήχη, θεωρούν εφικτό και πιθανό ένα ρυθμό ανάπτυξης πάνω από το 7%. Είναι σαφής η δυναμική της ελληνικής οικονομίας αν σκεφτεί κανείς ότι μέσα σε ένα χρόνο από το 8,2% της ύφεσης του 2020, περάσαμε στο 6,1% ανάπτυξης του 2021. Και αυτό ενώ το πρώτο εξάμηνο του 2021 υπήρχαν ακόμα περιοριστικά μέτρα και δεν λειτουργούσε με τους κανονικούς και συνήθεις ρυθμούς η πραγματική οικονομία.

Για κάποιους τα καταστροφολογικά σενάρια αποτελούν ελπίδα και διέξοδο, ιδίως αν δεν έχουν να πουν τίποτε ουσιαστικό στους πολίτες, με τη διαφορά ότι κανένα καταστροφολογικό σενάριο δεν επαληθεύτηκε. Αντίθετα η Κυβέρνηση στήριξε και στηρίζει την πραγματική οικονομία, αλλά και την κοινωνική συνοχή, με μέτρα και παρεμβάσεις ύψους 42,7 δισεκατομμυρίων ευρώ τη διετία 2020-2021.

Και στο προσχέδιο του Προϋπολογισμού του 2022 περιλαμβάνονται νέες φοροελαφρύνσεις όπως: πρώτον, η επέκταση της απαλλαγής από την Ειδική Εισφορά Αλληλεγγύης για το 2022. Η απαλλαγή αυτή αφορά τους εργαζόμενους στον ιδιωτικό τομέα, όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες.

Δεύτερον, από την 1η Οκτώβριου 2021 η αύξηση του αφορολόγητου ορίου για γονικές παροχές ή δωρεές προς συγγενείς πρώτης κατηγορίας, όπως αυτή ορίζεται στη φορολογία κεφαλαίου, στο ποσό των οκτακοσίων χιλιάδων ευρώ. Η πρώτη αυτή κατηγορία αφορά τους συζύγους, πρόσωπα που έχουν συνάψει σύμφωνο συμβίωσης, παιδιά, εγγόνια και γονείς. Το αφορολόγητο όριο που αυξήθηκε στις 800.000 ευρώ αφορά στη μεταβίβαση με γονική παροχή ή δωρεά κάθε είδους περιουσιακού στοιχείου από κάθε γονέα σε κάθε τέκνο, από παππού ή γιαγιά σε κάθε εγγόνι, μεταξύ συζύγων ή προσώπων που έχουν συνάψει σύμφωνο συμβίωσης και από κάθε τέκνο σε κάθε γονέα.

Ενδεικτικά, αφορά ακίνητα, χρηματικά ποσά, μετοχές. Υπενθυμίζω ότι για τα χρηματικά ποσά υπήρχε μέχρι σήμερα αυτοτελής φορολόγηση από το πρώτο ευρώ με συντελεστή 10%. Όπως όλοι γνωρίζουμε, μέχρι σήμερα ήταν αφορολόγητες οι γονικές παροχές μέχρι του ποσού των 150 χιλιάδων ευρώ. Από τις 150.000 ευρώ μέχρι του ποσού των 300 χιλιάδων ευρώ προβλεπόταν φόρος 1%. Από τις 300.000 ευρώ έως τις 600.000 ευρώ προβλεπόταν φόρος 5% και για ποσά άνω των 600.000 ευρώ ο φόρος ήταν 10%. Και όπως είπα και πριν, από την 1η Οκτωβρίου 2021 το αφορολόγητο αυξήθηκε στις 800.000 ευρώ και το όριο αυτό αφορά τόσο την ακίνητη περιουσία όσο και την κινητή περιουσία. Πρόκειται για ένα γενναίο και ουσιαστικό μέτρο φορολογικής ελάφρυνσης .

Τρίτον, η μείωση του φορολογικού συντελεστή για τα Νομικά Πρόσωπα και τις Νομικές Οντότητες από το 24% στο 22% και μάλιστα σε μόνιμη βάση. Υπενθυμίζω ότι είναι η δεύτερη μείωση που γίνεται από την Κυβέρνηση του Κυριάκου Μητσοτάκη. Είχε προηγηθεί η πρώτη μείωση το 2019 από το 28% στο 24%. Τι σημαίνει σε πρακτικό επίπεδο αυτή η μείωση. Νομικό Πρόσωπο με κέρδη 20.000 ευρώ με τον φορολογικό συντελεστή 24% έπρεπε να καταβάλει φόρο 4.800 ευρώ. Με τη μείωση του φορολογικού συντελεστή στο 22%, το ποσό του φόρου μειώνεται κατά 400 ευρώ. Το όφελος της επιχείρησης, με βάση και την πρώτη μείωση, ανέρχεται σε 1.200 ευρώ λιγότερο φόρο.

Τέταρτον, τη μείωση της προκαταβολής φόρου για τα νομικά πρόσωπα και τις νομικές οντότητες από το 100% στο 80%, από το φορολογικό έτος 2021, σε μόνιμη βάση. Ειδικά για το φορολογικό έτος 2020, λόγω των ιδιαίτερων συνθηκών που επικρατούν μεριμνήσαμε η προκαταβολή φόρου να μειωθεί ακόμα περισσότερο, στο 70%. Την επαναφορά στο 55% από 100% της προκαταβολής φόρου εισοδήματος από επιχειρηματική δραστηριότητα για τα φυσικά πρόσωπα, σε μόνιμη βάση, από το φορολογικό έτος 2020.

Πέμπτον, η επέκταση, και για το 2022, της μείωσης των ασφαλιστικών εισφορών κατά τρεις μονάδες.

Έκτον, η ενίσχυση των ηλεκτρονικών συναλλαγών με νέα πρόσθετα φορολογικά κίνητρα. Από τον Ιανουάριο του 2022 έως και το 2025 προβλέπεται ότι το 30% των δαπανών που πραγματοποιούνται με ηλεκτρονικά μέσα πληρωμής προς συγκεκριμένους επαγγελματίες και μέχρι του ποσού των 5.000 ευρώ ετησίως θα εκπίπτουν από το φορολογητέο εισόδημα των φυσικών προσώπων. Επιπρόσθετα, οι δαπάνες για ιατρικές, οδοντιατρικές και κτηνιατρικές υπηρεσίες θα προσμετρώνται εις διπλούν στο ελάχιστο όριο δαπανών, 30%, με ηλεκτρονικά μέσα πληρωμής.

Έβδομον, ενεργοποιείται μία νέα δέσμη κινήτρων για μετασχηματισμούς επιχειρήσεων συνεργασίας προσώπων και μετατροπές σε συνενώσεις ατομικών επιχειρήσεων που περιλαμβάνουν μείωση από τον φόρο εισοδήματος. Προβλέπεται μείωση για τρία χρόνια, κατά 30% του ποσού που προκύπτει από την καταβολή φόρου εισοδήματος επί των κερδών, για τις επιχειρήσεις που συγχωνεύονται.

Όγδοον, οι δαπάνες που σχετίζονται με την ανάπτυξη δράσεων που συνδέονται με την πράσινη οικονομία, την ενέργεια και την ψηφιοποίηση θα εκπίπτουν από τα ακαθάριστα έσοδα των μικρομεσαίων επιχειρήσεων κατά το χρόνο της πραγματοποίησής τους, προσαυξημένες κατά ποσοστό έως 100%.

Ένατον, η παράταση της ισχύος των μειωμένων συντελεστών ΦΠΑ στις μεταφορές, στον καφέ και στα μη αλκοολούχα ποτά, στα εισιτήρια των κινηματογράφων και στο τουριστικό πακέτο έως τον Ιούνιο του 2022.

Δέκατον, η μείωση του συντελεστή ΦΠΑ στα γυμναστήρια και σε όσες σχολές χορού δεν απαλλάσσονται από το ΦΠΑ, από το 24% σε 13%, από τον Οκτώβριο του 2021 έως τον Ιούνιο του 2022.

Ενδέκατον, η παράταση της αναστολής του τέλους συνδρομητικής τηλεόρασης έως τον Ιούνιο του 2022. Υπενθυμίζεται, ότι το τέλος αυτό ανέρχεται στο 10% του μηνιαίου λογαριασμού.

Δωδέκατον, ο συντελεστής ΦΠΑ για τις ζωοτροφές μετατάσσεται στον υπερμειωμένο συντελεστή ΦΠΑ 6%. Η μείωση αυτή είναι μόνιμη.

Κυρίες και κύριοι συνάδελφοι, είναι φανερό ότι σε σχέση με τους Προϋπολογισμούς που κατέθετε η προηγούμενη κυβέρνηση και τους Προϋπολογισμούς που έχει καταθέσει η κυβέρνηση του Κυριάκου Μητσοτάκη, συγκρούονται δύο διαφορετικές αντιλήψεις. Από την μία πλευρά, είναι η αντίληψη της υπερφορολόγησης, της συνειδητής επιβάρυνσης της μεσαίας τάξης και από την άλλη πλευρά, είναι η δική μας αντίληψη, η πολιτική της μείωσης των φόρων. Αυτή η πολιτική, όχι μόνο θα συνεχιστεί, αλλά και θα επιταχυνθεί με την επίτευξη υψηλών ρυθμών ανάπτυξης. Βασική και αδιαπραγμάτευτη προτεραιότητα για την κυβέρνησή μας παραμένει η μείωση των φόρων, όταν προκύπτει διαθέσιμος δημοσιονομικός χώρος και το έχουμε αποδείξει έμπρακτα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, τον Υφυπουργό Οικονομικών, κ. Βεσυρόπουλο.

Κυρίες και κύριοι συνάδελφοι, στο σημείο αυτό ολοκληρώθηκε η συνεδρίασή μας. Η επόμενη συνεδρίαση αρχίζει στη 13.00, στην ίδια αίθουσα.

Ευχαριστώ πολύ.

Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παναγίωτα (Νόνη) Δούνια, Ιωάννης Βρούτσης, Αθανάσιος Καββαδάς, Σταύρος Καλογιάννης, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Ευτυχία Αχτσιόγλου, Ιωάννης Γκιόλας, Βασίλειος Κόκκαλης, Αικατερίνη Παπανάτσιου, Νικόλαος Συρμαλένιος, Νικόλαος Καραθανασόπουλος και Γεώργιος Λογιάδης.

Τέλος και περί ώρα 12.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**